
HRVATSKI POVJESNIČAR VJEKOSLAV KLAIĆ 
I NJEGOV DOPRINOS ODGOJU HRVATA 

(Povodom 80. godišnjice Klaićeve smrti) 

UDK 930-05 Klaić, V. 

Nerazvrstan rad 
Primljeno: 29. 2. 2008. 


Povodom 80. godišnjice Klaićeve smrti, u radu se obrađuju neki aspekti 
djelovanja hrvatskog povjesničara Vjekoslava Klaića (1849.-1928.) kao 
angažiranog pravaškog povjesničara na moralnom i etničkom odgoju na¬ 
roda u zadnjoj četvrtini njegovog života. Osim zapaženog djelovanja na 
geografskim i povijesnim udžbenicima koji su trebali poučiti djecu i 
mladež o geografiji i povijesti, Klaić je 1917. objavio tekst “Deset zapovi¬ 
jedi” u Hrvatskoj njivi. To je zapravo kodeks ponašanja Hrvata. Taj rad je 
ponovno objavljen 1926. pod naslovom “Deset zapovijedi majke Hrvatske 
svim vjernim sinovima i kćerima”, i možda je upravo taj napis popularnog 
karaktera doveo do potpunog zanemarivanja Klaića, premda izuzetno 
značajnog hrvatskog povjesničara, sve do 1973. godine, kada je ponovno 
objavljena njegova Povijest Hrvata u pet svezaka. 

Ključne riječi: Vjekoslav Klaić, publicistički rad, pravaštvo, 1906-1928, 
obljetnica smrti. 


1. 

Hrvatski povjesničar Vjekoslav Klaić rođen je u Garčinu 28. srpnja 
1849., a umro je 1. stpnja 1928. u Zagrebu. Prilikom obilježavanja 150-godi- 
šnjice njegova rođenja održanje u Zagrebu i u Slavonskom Brodu znanstve¬ 
ni skup i izdan posebni zbornik s referatima. No, mislim da je zanimljivo 
obilježiti i njegovu smrt 1928. za koju 2008. pada 80-godišnjica, i to upravo 
stoga što se ona zbila u tragičnom vremenu atentata na radićevske poslanike 
u Narodnoj skupštini, poslije kojega dolaze vremena bez samouprave i vrije¬ 
me diktature i velike svjetske krize. Osim toga, njegovo djelo “Deset zapovi¬ 
jedi” izašlo je 1917. godine, a svrha mu je bilo vratiti povjerenje ratom i bije¬ 
dom stradalom narodu, s nadom da će doći mir i bolja vremena usprkos tra¬ 
gičnoj prošlosti. 

Vjekoslava Klaića možemo nazvati istinskim hrvatskim povjesničarom. 
Za razliku od nekih drugih koji su Hrvatsku i Hrvate vidjeli samo kao krho¬ 
tine na rubu drugih jačih država i naroda, Klaić je smatrao da Hrvate treba 
osnažiti, a hrvatsku povijest pratiti u kontinuitetu od doba hrvatskih vladara 
do njegovog vremena. Njegovo je čvrsto uvjerenje daje, bez obzira na nosio¬ 
ce borbe za hrvatsku posebnost i državnost čija povijest je rezultat tragičnih 
okolnosti, ipak postojao kontinuitet koji nam omogućava da govorimo o 
Hrvatima i Hrvatskoj kao narodu i državi. Vjekoslav Klaić je bio sastavni dio 
zasebnog hrvatskog nacionalizma koji su u književnosti stvorili August 
Senoa, Antun Gusta Matoš i August Harambašić. 1 U politici to su bili Ante 
Starčević i Eugen Kvaternik. No, pišući o Augustu Harambašiću, Antun Ba- 
rac je upozorio da početkom 20. stoljeća počinje prevladavati oportunizam, 
tj. popustljivost i mlakost. Programatska načela pravaša počinju gubiti svoju 
moć. 2 1 u tom teškom vremenu javlja se Vjekoslav Klaić sa svojim radovima 
kojima je bila svrha popularizirati ono iskustvo koje je stekao kao povje¬ 
sničar. Mislim da se Klaić ne može razumjeti ako se ne uoči da je njegov 
minuciozni povijesni i njegov grubo popularno-povijesni rad cjelina i da se 
tek u takvom shvaćanju može doći do pravog Klaića, onakvog kakav je on 
bio kao povjesničar i kao Hrvat. 


2 . 

Prilikom otvaranja zagrebačkog sveučilišta 1874. prvi njegov rektor 
Brođanin Matija Mesić održao je znamenit govor u kojem je naglasio da 
“...na sveučilištu gojena znanost privesti će hrvatski narod u kolo naprednih 
naroda te neće pustiti, da opet za njima zaostanemo i da budemo izvrgnuti 
pogibeljim opasnim našem bitku, našoj narodnosti, našoj dobrobiti. Na njem 
gojena znanost, utvrdit će naš narod u ljubavi slobode i kazat će načine, kako 
se sloboda čuva, kako se uživa. (...) Ono će poučavati narod, gdje mu je 
tražiti izvore ne samo duševne, nego i materijalne dobiti ”. 3 Taj govor izrečen 
je na pravom mjestu i u pravo vrijeme. Prema mišljenju dr. Mirjane Gross iz 
1996., poslije osnivanja zagrebačkog sveučilišta hrvatska se profesionalna 
historiografija ubrzo, usprkos skromnim početnim mogućnostima, već u 
zadnjim desetljećima Monarhije “...približila rezultatima najboljih europskih 


1 Šenoa u pjesmi “Smrt Petra Svačića” piše: “ Mi?! - Satrti smo paklu vrata. Da, još nas 
ima, još Hrvata! ” Matoš u pjesmi “Pri svetom Kralju” piše: “Majko, audiant reges: Regnum 
regno noti praescribit leges, I dok je srca, bit će i Kroacije!’’ Harambašić pjeva u pjesmi “U 
nevolji”: “Sad nije Hrvat svoj u svom! Ne silom, nego varkom, Razdijeliše mu dom, Gdje 
svaku svetu stopu za prosvjetu, Evropu, natopio je svojom krvlju žarkom!... I dalje: “I Hrvatska 
nam, nekoć toli slavna, Obnernogla je, zamrla odavna. Malena sad, ko dragog groba gruda, 
A u njoj, jao, još toliko - Juda !’’ August Harambašić, Eugen Kumičić bili su pak predstavnici 
agresivnog nacionalizma, beskompromisni borci. 

2 August HARAMBAŠIĆ, Antologija, Zagreb, 1926. Predgovor Antuna Barca., str. 10. 

3 Mica ORBAN, Biografija i bibliografija Matije Mesića, u: Matija Mesić, prvi rektor 
Sveučilišta u Zagrebu, Zagreb - Slavonski Brod, 1997., 7. 

historiografija”. 4 U zadnjih 30 godina 19. stoljeća pišu se rasprave i objav¬ 
ljuje se građa i pri tome odgajaju odlični povjesničari koje je vjerojatno iz¬ 
njedrila naša humanistička naobrazba. Dr. Mirjana Gross naznačila je da je 
tadanja historiografija u Hrvatskoj imala dvostruku zadaću: “obavijestima o 
hrvatskoj povijesti pomagati jačanje nacionalne svijesti u procesu hrvatske 
nacionalne integracije te isticanjem tradicionalne hrvatske autonomije podu¬ 
pirati teške političke borbe za modernu hrvatsku autonomiju sa značajem 
državnosti”. 5 Povjesničari u Hrvatskoj su zaista dosta uspješno obavljali ovaj 
posao, ali su, suočeni s time da je hrvatsku autonomiju trebalo neprestano 
braniti, trošili previše energije pa tako niti jedan povjesničar do raspada 
Austro-Ugarske Monarhije nije napisao povijest Hrvatske do svog vremena. 
Gotovo neobrađeni ostali su nam opširni i odlični govori političara u Hr¬ 
vatskom saboru i u predizbornim borbama iz kojih vidimo da se borba za 
hrvatsku autonomiju vodila u svim hrvatskim saborima do 1918. s većom ili 
manjom žestinom, a onda je u centralističkoj jugoslavenskoj državi nekoliko 
godina šutjela. Tek kad je javnost postala svjesna da je ideja o jednom troi- 
menom narodu nemogućnost, vraćanje starim korijenima poslije 1925. omo¬ 
gućilo je ponovno reinterpretaciju povijesti. Dakako, nisu svi pisali istinu i 
neki su radi karijere posegnuli i za krivotvorinama. No, takav nije bio 
Vjekoslav Klaić i upravo njegova živa aktivnost od 1926. do 1928. svrstava 
ga među najangažiranije borce za hrvatsku povijest i pravi moralni odgoj 
Hrvata. 

Već pred Prvi svjetski rata na pisanja povjesničara koji su insistirali na 
posebnoj povijesti hrvatskog naroda nije se dobro gledalo. Poslije Prvog 
svjetskog rata bilo je još gore i dr. Ferdo Sišić i Viktor Novak sve više ovla¬ 
davaju povijesnom scenom te je i katedra povijesti na Filozofskom fakultetu 
smanjena na najmanji mogući obim, a brojni povjesničari među kojima i dr. 
Milan Sufflay, dr. Karlo Horvat, pa i dr. Vjekoslav Klaić, nestaju s te katedre. 
Ova tema još nije povijesno obrađena, iako se može proučiti na osnovi arhi¬ 
ve Filozofskog fakulteta u Zagrebu. Čiste se i redovi srednjoškolskih profe¬ 
sora povijesti pa biva umirovljen i dr. Rudolf Horvat, a neki, kao na pr. Josip 
Matasović, premještaju se u udaljena mjesta zemlje gdje im je rad, bez mo¬ 
gućnosti da istražuju građu u arhivu, otežan. S vremenom broj povjesničara 
koji su branili hrvatsku samosvojnost biva sve manji, jer su mnogi iz oportu- 
niteta poklenknuli te se pridružili općoj liniji koja je zastupala ideju troime- 
nosti jednog naroda. 

Vjekoslav Klaić i Rudolf Horvat nikada to nisu učinili. Rudolf Horvat je 
zbog svoje spoznaje ubrzo ostao bez posla te je preživljavao kao povijesni 
publicist, predavač povijesnih tema i sastavljač hrvatskog povijesnog kalen- 


4 Mirjana GROSS, Suvremena historiografija. Korijeni, postignuća, traganja, Zagreb, 

1996., 172. 

5 M. GROSS, Hrvatska historiografija u vrijeme otvaranja zagrebačkog sveučilišta, n. 

111.. 25. 

dara. 6 Vjekoslav Klaić bio je pak stavljen na marginu hrvatske historiografi¬ 
je te su se njegova djela slabo citirala i zapostavljala se njegova osnovna ideja 
da Hrvatska ima kontinuitet od srednjovjekovnih hrvatskih vladara do suvre¬ 
menosti, samo što tu ideju nisu više pronosili hrvatski kraljevi, nego hrvatski 
državotvorni staleži. No, nikada nije spomenuo daje s ukinućem feudalizma 
i ulaskom Hrvatske u moderno građansko društvo ta ideja postala nepoželjna 
te je zajedno s ostacima plemstva i ona doživjela slom. Hrvatski narodni pre¬ 
porod postao je najblistavija zvijezda u hrvatskoj historiografiji i zaboravlja¬ 
li su se bitni dijelovi hrvatske povijesti i žestoka borba za autonomiju, za 
jezik. 


3. 

Vjekoslav Klaić rođenje 28. srpnja 1849. u Garčinu, ali je već 1850. 
došao u Vinkovce, gdje mu je otac bio učitelj. Zahvaljujući pripadnosti uči¬ 
teljskoj, a ne seljačkoj obitelji, Vjekoslav Klaić nikada nije usvojio mišljenje 
da seljaštvo može postati politički faktor te je smatrao da to može biti samo 
narodna inteligencija, koja je u to vrijeme bila i gospodarski učitelj u selu, 
zajedno sa svećenstvom. 

Vjekoslavov otac Franjo Klaić (Garčin, 1819. - Zagreb, 1887.) bio je 
učitelj u Otoku, Kapeli, Staroj Pazovi, Garčinu i Vinkovcima. 7 On je po uzoru 
na priručnik Kurzgefasste Ackerbaulehre baruna Barona napisao još 1865. 
knjižicu Mali ratar ili kratki nauk o ratarstvu upitanjih i odgovorili za pouku 
u pučkih učionah, na 104 stranice. 8 Bio je to prvi udžbenik učiteljima kod 
osnivanja školskih vrtova, ali i savjetnik seljacima u mjestima gdje nije bilo 
ni traga agronomima. Vidio je kako narod strada zbog neznanja pa mu je 
želio pomagati savjetima te ga treba staviti na čelo onih učitelja koji su 
mnogo pomagali narodu u odgoju. Franjo Klaić je objavio i priručnik za svi¬ 
lare Nauk o svilarstvu (Zagreb, 1850, i ponovljeno izdanje 1862). Objavio je 
i Kratki nauk o gojenju pčela (Zagreb, 1859), te. Mali stočar ili kratki nauk 
o stočarstvu (Zagreb, 1865). U Beču se Franjo specijalizirao za učitelja glu¬ 
honijeme i slijepe djece. Kasnije je imenovan ravnateljem prve male realke u 
Varaždinu i ostavio je na građane vrlo dobar dojam. Kao kvalitetan učitelj bio 
je zatim premješten u Zagreb na mjesto ravnatelja Učiteljske škole, a jedno 
vrijeme bio je i zemaljski školski nadzornik. 9 Radio je jedno vrijeme i kao 
urednik Školskog prijatelja, a sa Stjepanom Novotnyjem, koji je bio urednik 


6 Mira KOLAR- DIMITRIJEVIĆ, Život hrvatskog povjesničara i političara Rudolfa 
Horvata , Zbornik Dr. Rudolf Horvat. Život i djelo, Koprivnica 1998. 8-21. 

7 Podaci uzeti iz M. D. GRMEK - V. DUGAČKI, Hrvatska medicinska bibliografija. Dio 
I, sv. III (1919-1940), Zagreb 1984, str. 15. 

8 Gospodarski list, 24. 15. VI. 1865., str. 126. 

9 Milan ŠENOA, O Zagrebu, Zagreb 2001, 68. Stanovaoje u Mesničkoj ulici kraj Ivana 
Dežmana i tu je kuću kupio kasnije Tadija Smičiklas. Od 1909. do smrti stanuje na uglu 
Gundulićeve i Mihanovićeve ulice. 

stručnog učiteljskog glasila Napredak, izradio je novu osnovu školskog zako¬ 
na za pučke i učiteljske škole krajem 19. stoljeća, koja nažalost nije dobila 
potvrdu. 10 Vjekoslav Klaić je, dakle, imao djetinjstvo koje gaje usmjerilo da 
vodi brigu o potrebama naroda. Zagrebačka sredina bila je zbog prisutnosti 
dr. Ante Starčevića i jako antinjemački i antimađarski raspoložena pa se je i 
Vjekoslav Klaić rano opredijelio za umjereniju pravašku struju, premda se 
nikada nije uključio u vodstvo niti jedne stranke, što mu je bilo branjeno i kao 
aktivnom profesoru. 

Zbog obiteljskih neprilika Vjekoslav Klaić je morao prijeći iz zagrebač¬ 
ke u varaždinsku gimnaziju, koja je bila jedna od najboljih. Poslije dvije 
godine vraća se u Zagreb te mu je tu povijest predavao češki imigrant Franjo 
Bronislav Koržinek, koji je došao u Flrvatsku zajedno s Truhelkom i 
Maržikom. Pritjeran obiteljskim neprilikama nastavio je studij u zagrebač¬ 
kom sjemeništu te je već 1867. počeo raditi kao namjesni učitelj u Varaždinu, 
gdje je njegov otac svojim radom stekao status počasnog građanina. 1869. 
Vjekoslav Klaić odlazi u Beč i studira kod Aichbacha, Jagera i Sickela, a 
osim toga član je hrvatskog akademskog društva “Velebit”. Počeo je objav¬ 
ljivati već 1870. u zagrebačkom Viencu i do smrti je objavio više od 400 
radova u raznim časopisima i novinama te sintezu Povijest Hr\’ata I-V, od 
1886. do 1911. godine. 11 

1873. i Vjekoslav Klaić se zaposlio na zagrebačkoj gimnaziji te ondje 
predaje povijest i zemljopis. Već 1875. počeo je pisati priručnike za povijest 
i zemljopis, pa i više radova o Bosni od 1878. do 1883, budući daje pripa¬ 
danje Bosne bilo 1879. najaktualnije pitanje Mažuranićeve vlade. Međutim, 
upravo to angažiranje udaljilo gaje od preuzimanja Mesićeve katedre hrvat¬ 
ske povijesti na Mudroslovnom fakultetu, iako je radio kao suplent na tome 
predmetu od 1878. do 1882. Nije mu bilo omogućena ni docentura na geo¬ 
grafiji južnoslavenskih zemalja i profesorski zbor gaje tek 1893. prihvatio za 
profesora povijesti imenovavši prije njega za profesora povijesti Tadiju 
Smičiklasa. 12 Do 1893. Klaić je radio na zagrebačkoj gimnaziji, ali i kao pri¬ 
vatni docent na geografiji, ali se sve više bavio povijesnim temama, izučava¬ 
jući povijest Bosne, kao i povijest županija, povijest hrvatskih vladara, pro¬ 
blem Pragmatičke sankcije i povijest značajnih velikaških porodica. U 
otežanim uvjetima Klaić istražuje relevantne teme hrvatske povijesti te svo¬ 
jim radom stječe takav ugled daje 1883. preuzeo i uredništvo Vijenca, naj¬ 
boljeg kultumo-povijesnog časopisa tog vremena, pa je u tom listu objavio 
među ostalim i značajan članak “Flrvati i Flrvatska” i mnoge rezultate svojih 
istraživanja. 13 


10 Antun ČUVAJ, Franjo Klaić, Znameniti i zaslužni Hrvati 825-1925., Zagreb 1925, 133. 

11 Marija KARBIĆ, Biografija i bibliografija Vjekoslava Klaića, Zbornik radova 
Vjekoslav Klaić. Život i djelo, Zagreb- Slavonski Brod, 2000., 22-55. 

12 Petar KARLIĆ, Život i djelovatije Vjekoslava Klaića, Zagreb 1928., 30-31. 

13 Vienac, 1890. br. 22-36. Ovo je djelo objavljeno i kao pretisak u Splitu 1991. Vijenac 
je Klaić uređivao do 1889., no članci mu se nađu u Vijencu i kasnijih godina. 

Vjekoslav Klaić je 1893. ipak bio izabran profesora opće povijesti na 
Filozofskom fakultetu. No, taj izbor očito je u vezi s izdavanjem Hrvatske 
pjesmarice i pokazuje daje i Klaić morao iskazati sklonost Srbima. Klaić je 
bio i skladatelj te je s Vjenceslavom Novakom uređivao glazbeni časopis 
Gusle, a njegovo je djelo i Hrvatska pjesmarica koju je 1893. objavila Matica 
hrvatska. U toj pjesmarici izašle su mnoge pjesme koje su Srbi smatrali svo¬ 
jima. Tako “Golubice bela što si nevesela”, “Dunave, Dunave, tiha vodo 
ladna”, “Lepa Pava u kovilju spava”. Klaić je uvrstio u tu spomenicu i pje¬ 
smu “Rado ide Srbin u vojnike”, a to je pjesma prote Vaše Živkovića. Došlo 
je do reakcije i Flrvata i Srba. Reagirao je i Lujo Vojnović kao dubrovački 
Srbin katolik. 14 Diskusija se zaoštrila 1893. prilikom otkrivanja spomenika 
Ivanu Gunduliću, kada su srpski uglednici govorili daje Gundulić srpski, a 
hrvatski uglednici da je hrvatski pjesnik. 15 Reakcije su bile brojne. Antun 
Fabris je 1897. osudio izdavanje ove pjesmarice u članku “Apoteoza Srp¬ 
stva”. 16 No, to je ipak omogućilo Klaiću da čvrsto zasjedne na stolicu profe¬ 
sora opće povijesti i taj je predmet predavao gotovo 30 godina. 

Međutim, Klaić je smatrao da u FIrvatskoj samo FIrvati imaju pravo 
dominantnog naroda i zato ga možemo nazvati umjerenim pravašem. On 
zbog toga gubi i namještenje u vrijeme vladavine Flrvatsko-srpske koalicije. 
Umirovljenje i predložen za odlikovanje 1906., ali od toga nije bilo ništa. 17 
Voljom Flrvatsko-srpske koalicije, dr. Ferdo Sišić imenovan je profesorom 
hrvatske povijesti. Međutim, politički se deklarira otvoreno te se 1910. kan¬ 
didira i za zastupnika na listi Tomašićeve napredne stranke, da bi se onda 
okrenuo ka FIrvatsko-srpskoj koaliciji te postaje promotor ideje narodnog 
ujedinjenja južnoslavenskih naroda, što mu je omogućilo dugu i sigurnu kari¬ 
jeru i u vrijeme monarhističke Jugoslavije. 18 

Klaić se nikada osim 1893. nije približio jugoslavenskoj ideji o jedinstvu 
Balkana, pa je to i objasnio u brošuri Nova stranka u Hrvatskoj iz 1910. 
godine. Klaić ondje piše da su FIrvati i Srbi odlučili, uz podršku Frana Šupila, 
Stjepana Zagorca, Augusta Flarambašića i Frana Vrbanića te Vicka Milića, da 
porade na tome da se FIrvati i Srbi osjećaju jednim narodom te daje i uspje- 


14 Svetozar BORAK, Srbi katolici, Novi Sad 1998, 125. Borak je rekao da Klaić spada u 
red onih kojima je neusporedivo draža nacionalna propaganda od istine (str. 122). 

15 O tom mnogo Dubrovnik, 1896, br. 7. 

16 Dubrovnik, 1897. 

17 Petar KARLIĆ, Predlog za odlikovanje sveučlišnih profesora Vjekoslava Klaića, 
Tadije Smičiklasa i Natka Nodila god. 1906., Vjesnik Državnog arhiva Zagreb, IVB, Zagreb 
1929., 193-196. 

18 V. opširnije Ferdo ŠIŠIĆ, Jugoslavenska misao. Istorija ideje jugoslovenskog narod¬ 
nog ujedinjenja i oslobođenja od 1790.-1918., Beograd 1937. To je djelo tiskano ćirilicom i 
ekavicom, a izdao ga je Balkanski institut te i tu treba tražiti širenje pojma Balkan i na hrvat¬ 
ski prostor. To djelo je svakako prilog ideologiji jugoslavenskog unitarizma, a Sišić nikada nije 
odstupao od te ideje pa zato Sišić i Klaić nemaju nikakvog znanstvenog kontakta. 

lo stvoriti takvu stranku pod nazivom Hrvatsko-srpske koalicija, ali i da je 
njezina svrha ispunjena kada je prestao razlog zbog kojeg je nastala, tj. s 
mađarskom opozicijom protiv bečkog centralizma. 19 Ban Nikola Tomašić 
uspio je dobiti 28. svibnja 1910. potvrdu cara za novi izborni red po kojem 
se postotak glasača na izborima uvećao od 2 % na 8,8 %, tj. od tadašnjih oko 
50.000 birača na oko 190.000 birača, a to je već bila masa na koju se moglo 
računati. Klaić je smatrao da više ne postoji razlog da koalicija opstane i da 
bi njezin produžetak bio štetniji nego njezin nestanak pa se založio za osni¬ 
vanje jedne nove stranke u Hrvatskoj, ali da ta ne bi smjela imati nacionalni 
pridjevak, jer da kakva stranka može biti u Hrvatskoj ako nije hrvatska, te da 
je stvaranje Srpske samostalne stranka ili Srpske zbogkalne stranke samo 
reakcija na pretjeranu uporabu nacionalnog naziva u Hrvatskoj. Boji se da bi 
se onda mogla pojaviti i kakva “Alldeutsche Partei” i nekakva “Magyar- 
part”, pa i Židovsko-cionistička stranka, a tada bi u maloj državi nastao pravi 
kaos. 20 Smatra da bi nova stranka morala biti isključivo politička, i to tako da 
bi u nju mogli stupiti ne samo etnički Hrvati, nego i Srbi, pa i Nijemci, 
Mađari i Židovi. Ne treba imati u svom nazivu ni pridjev “narodna”, jer daje 
narodno pitanje za Hrvatsku riješeno i da nova stranka ne treba nikoga pohr- 
vaćivati, ali treba svakog člana zainteresirati za veći politički i gospodarski 
napredak. 21 Stranka bi morala proklamirati krajnju snošljivost i liberalnost, a 
to bi dokazivala time što bi se pobrinula za autonomiju Rimokatoličke crkve 
u najširem smislu, ali da bi nastojala urediti i odnose drugih vjerskih zajed¬ 
nica prema državi. Spominje da je Katolička crkva uzvišenjem Zagrebačke 
biskupije na nadbiskupiju postala samosvojna i da bi se tako i evangelici i 
mojsijevci u Hrvatskoj morali osloboditi stranih utjecaja. Smatra da škole 
moraju biti opće pučke, a nikako konfesionalne, jer da se na taj način stvara¬ 
ju pobratimi bez obzira na vjeru. Klaić se zalaže za skladan rad svih građana 
i daje sramota što u Hrvatskoj, u kojoj su 99 % katolici, postoje tako velike 
borbe između klerikalaca i antiklerikalaca. 22 Klaić misli da gospodarsko- 
fmancijski program nove stranke treba biti realan i daje najgore kada narod 
bude razočaran pa postane očajan i malodušan. 23 Klaić poziva na realizam i 
na svjesnost da je Hrvatska sa Slavonijom sastavni dio jedne velike i jake 
monarhije te daje ona tek malo više od desetoga dijela te monarhije, ali i da 
u toj monarhiji vlada dualistički sistem i daje trijalizam neostvariv san te da 
se kod stvaranja nove stranke mora računati na to da treba živjeti po 
Hrvatsko-ugarskoj nagodbi iz 1868. i da stranka ne bi trebala ići protiv tak¬ 
vog stanja. Klaić misli da treba ipak paziti na dvije stvari. Prvo, da hrvatski 
jezik zaista bude jedini i neograničeni službeni jezik na hrvatskom teritoriju 


19 Zagreb, 1910., 16. Knjižica je preštampana iz zagrebačkih Novosti od 6. do 11. kolo¬ 
voza 1910. 

20 Isto, str. 7. 

21 Isto, str. 8. 

22 Isto, str. 11. 

23 Isto, str. 13. 

i da i najvišu vlast u Hrvatskoj može vršiti i onaj tko ne zna kojega drugog 
jezika; i drugo, da budu posve čisti računi između Hrvatske i Ugarske. “ Ako 
nas Ugarska uzdržaje, kako se priča, onda neka to znade cio svijet, a ako 
uboga Hrvatska pomaže bogatoj Ugarskoj, neka se i to znade.” Klaićeve je 
savjete ban Nikola Tomašić poslušao nakon što je njegova Vladina stranka na 
izborima 28. listopada 1910. dobila svega 18 mandata. Međutim, postojeće 
stranke koje su se već jako približile vlasti nisu odustajale od vlasti te je 
Tomašićeva Stranka narodnog napretka, usprkos izbornom teroru na novim 
izborima koji su održani 15. prosinca 1911, dobila tek nešto malo više glaso¬ 
va nego prije, ali svakako nedovoljno da prođu vladini prijedlozi ako se s 
njima ne složi Hrvatsko-srpska koalicija kao najjača stra nk a. Tomašić je 19. 
siječnja 1912. podnio ostavku i nakon toga nije se u Hrvatskoj uspjela vodi¬ 
ti politika bez komesarijata ili bez suglasnosti Hrvatsko-srpske koalicije; s 
tako nesređenim prilikama Hrvatska je ušla i u Prvi svjetski rat, kada je stra¬ 
nački život zaustavljen. 

Razočarani Vjekoslav Klaić nije se uspio pred rat povezati niti s jednom 
strankom. No uspio je 1911. iskoristiti banovanje Nikole Tomašića da objavi 
peti svezak Povijesti Hrvata koja ide do 1606. godine. Njegov pristup povi¬ 
jesti o kontinuitetu hrvatskih staleža nije bio po volji Hrvatsko-srpskoj koa¬ 
liciji, koja je faktički vladala Hrvatskom, pa Klaić nema mogućnosti da 
nastavi svoje voluminozno povijesno djelo jer se za isto tražilo vrijeme i 
novac. 24 Pored toga Klaić je već 1906. bio umirovljen u vremenu kada je 
Hrvatsko-srpska koalicija držala vlast. Njegovo reaktiviranje u doba bana 
Pavla Raucha 1908. nije eliminiralo presnažan utjecaj dr. Ferde Sišića i Gav- 
re Manojlovića na Katedri za povijest, pa je Klaićevo mišljenje o stranačkom 
kaosu u Hrvatskoj 1910. zadnje Klaićevo miješanje u politiku. Klaić je od 
1904. do 1909. bio potpredsjednik Matice hrvatske pa je u tom vremenu 
svoje misli objavljivao u Glasu Matice hrvatske, šaljući pozitivne ideje hrvat¬ 
skim književnicima i pomažući u maksimalnoj mjeri izdavanje voluminoznih 
djela Stjepana Radića. 25 

No, na Fakultetu nije bilo lagano biti profesor u predratno vrijeme jer je 
ideja hrvatsko-srpskog prijateljstva uzimala sve više maha i u hrvatskoj inte¬ 
ligenciji sve je više sazrijevala misao da rascijepljena Hrvatska kojoj se ne 
daje pravo da se sjedini s Dalmacijom nema budućnosti u okviru Austro¬ 
ugarske Monarhije. Jugoslavenska ideja, tj. ulazak svih krajeva gdje žive 
Hrvati u neku jugoslavensku državu, bila je sve prihvatljivija mnogima jer se 
pretpostavljalo da će ta država biti zasnovana ne samo na jedinstvu, već i na 
bratstvu i jednakosti, odnosno na idejama Francuske revolucije koja je i u 


24 Pet svezaka Povijesti Hrvata čitala su se više potajno nego javno sve do 1973. kada je 
Trpimir Macan objavio u izdanju Matice hrvatske novo izdanje. No, ono je uvijek privlačilo 
pažnju hrvatskih povjesničara zbog bogatog sadržaja i poštene interpretacije. 

25 Josip BRATULIĆ, Vjekoslav Klaić i Matica hrvatska, Zbornik Vjekoslav Klaić. Život 
i djelo, Zagreb - Slavonski Brod, 2000., 305-316. 

Hrvatskoj imala mnogo simpatizera, pa se čak i vrijeme Napoleonove vlada¬ 
vine u krajevima južno od Save opisivalo mnogo ljepšim nego što je ustvari 
bilo. 


4. 

Prvi i Drugi balkanski rat pokazali su nestabilnost jugoistoka Europe. 
Istočno pitanje tražilo je svoje razrješenje i zbog zainteresiranosti velikih sila 
ono postaje sve važniji problem, čije razrješenje vodi do raspada Osman- 
lijskog, ali i do raspada podunavskog Austro-Ugarskog Carstva 1918. godi¬ 
ne. Tri godine poslije početka Prvoga svjetskog rata, a nakon smrti cara Fra¬ 
nje Josipa, novi i mladi car Karlo IV obećava dugo očekivane reforme i preu¬ 
ređenje Monarhije, i prvih nekoliko mjeseci njegove vladavine osjeća se libe¬ 
ralizacija društva. U tom se vremenu opet javlja Vjekoslav Klaić, koji se sada 
okreće pojedincima, pripadnicima hrvatskog naroda odnosno Hrvatima. 

Smatrajući daje došlo do destabilizacije narodnog duha i demoralizaci¬ 
je i pesimizma naroda, Klaić piše svojih Deset zapovijedi upućujući ih sva¬ 
kom Hrvatu. Tu je Klaić postupio kao učitelj. Njegove zapovijedi nisu riječ 
sveučilišnog profesora povijesti već narodnog učitelja koji želi da mu narod 
shvati prave vrijednosti. 

Smrt cara Franje Josipa krajem 1916. dovela je do popuštanja cenzure jer 
je mladi car Karlo IV mislio da će uspjeti završiti rat ako dade veće slobode 
svojim narodima. Međutim, ta sloboda je trajala samo do svibnja 1917. godi¬ 
ne. U tom vremenu i hrvatska kulturna javnost lakše diše i pokreće se časo¬ 
pis Hr\>atska njiva, u kojem su otvoreni vrlo ozbiljni problemi tadašnje 
Hrvatske. Germanizacija je ponovno zbog rata i vojske dominirala pa i dr. 
Nikola Andrić piše o jeziku. 26 Vjerojatno su u Hrvatsku došle i neke vijesti o 
pokušajima Woodrowa Wilsonakoji je vrlo nevoljko ušao u rat i koji je 1917. 
objavio Četrnaest točaka, gdje je u deset točaka proklamirao pravo naroda na 
samoodređenje. U Hrvatskoj njivi Klaić objavljuje Deset zapovijedi, koje su 
tek 1926. objavljene pod upotpunjenim naslovom Deset zapovijedi majke 
Hrvatske svim vjernim sinovima i kćerima. 21 Taj tekst je i danas vrlo suvre¬ 
men, a u doba svojeg nastajanja mora daje izazvao izvanrednu pažnju. Jedna 
zapovijed se nastavlja ne drugu i svaka u najsažetijem obliku iskazuje pro¬ 
bleme i ukazuje na mogućnost njihovog razrješenja. Da nam nije ostavio 
ništa drugo, Klaić bi morao izazivati pažnju ovim svojim djelom. No, desilo 
se daje ono gotovo zaboravljeno. Naime, liberalna kretanja su ubrzo zastala 
i već u svibnju 1917, nakon Koroščeve deklaracije u Carevinskom vijeću, 
južnoslavenstvo potiskuje hrvatstvo i hrvatska ideja pomalo uzmiče pred ja- 


26 Nikola ANDRIĆ, O jeziku roda, da ti pojem, Hrvatska njiva, br. 3 od 19. III. 1917., 
str. 42; Isti, O jeziku milom, tvom i mojem, Hrvatska njiva, 16, str. 272. 

27 Hn’atska njiva, 1917., br. 2, 12. ožujka do br. 10 od 7. svibnja 1917. -10. G. Posebno 
objavljeno u Nadbiskupskoj tiskari 1926. kao samostalna knjižica. Nalazi se u Sveučilišnoj i 
nacionalnoj biblioteci pod br. 92111. 

čom jugoslavenskom idejom i mogućnošću realizacije još nikad isprobanog 
modela. Smatralo se daje Hrvatska preslaba da bude sama i da se mora uvi¬ 
jek na nekoga osloniti. 28 

Deset zapovijedi je sjajno djelo, iako pisano za narod, a najpoznatije kao 
djelo za pitomce Hrvatskog radiše. No mislim da nema nikakvog razloga da 
se to djelo prikriva, a osim toga mislim da se Klaić nije stidio toga svoga 
djela, jer je njime želio ojačati moralnu čvrstinu naroda, jer je očito daje rat 
ostavljao teške tragove i na moralu i na ponašanju i na vjeri. Da nije tako, ne 
bi ga ponovno dao štampati 1926. u nepromijenjenom obliku izuzevši upot¬ 
punjeni naslov. 

Brojka deset je, kao i brojka sedam, uvijek bila magična za izdavanje 
zapovijedi i propisa. 29 Mnogi su ju koristili, pa čak i Andrija Štampar 1926. 
navodi Deset načela o zdravstvenoj kulturi naroda. Deset Božjih zapovijedi 
bile su kamen temeljac judaizma i kršćanstva. Uvijek kada je situacija bila kri¬ 
tična, spominjalo se 10 Božjih zapovijedi, za kojima je slijedilo 10 pravila, 10 
propisa itd. Brojka deset jest upravo ona količina zabrana i savjeta koju čovjek 
lagano usvaja, osobito ako se radi o teškom vremenu kada se ljudi bore za 
preživljavanje i za goli život. Ta brojka je za propise i pravila fascininantna do 
danas. Krleža je pisao o 10 krvavih godina. 30 Tek u novije vrijeme kompjutori¬ 
zacije poseže se za većim brojkama pa Deklaracija o pravima čovjeka, čiji je 
glavni redaktor Rene Cassin, ima veći broj pravila. Deset zapovijedi možda i 
nisu zapovijedi pa Andre Chouraqui misli da bi se one mogle zvati i parole, 
besjede, važne riječi, i da bi se mogla izbjeći zapovjednost u tom izričaju. 31 No, 
mi smo usvojili naziv “Deset zapovijedi” koje smo učili napamet na vjeronau¬ 
ku, a koje često spominju svećenici prilikom svojih propovijedi, a ne treba 
zanemariti ni da postoji i deset Budinih pravila za život. 


28 To je izraženo u djelu Jurja Demetrovića, Za nacionalnu koncentraciju jugoslavenstva, 
Hrvatska njiva, 7, 16. IV. 1917 ., 115. i u broju 13, 27. V. 1917., 213. U Ženevi se tiska 
Ujedinjenje, koji izdaje Odbor Crne Gore , a u Zagrebu Glas Srba, Hrvata i Slovenaca 1918. 
godine. 

2M Npr. Sedam smrtnih grijeha. No, dr. Ivo Sanader, predsjednik HDZ-a, objavio je uoči 
izbora 2007. “Sedam točaka za budućnost” mladeži Hrvatske demokratske zajednice, što je 
zapravo također program za mlade. Tu se apelira za odgovornost, za obrazovanje i zemlju 
znanja, za zapošljavanje, za mlade obitelji, za borbu protiv ovisnosti, za očuvanje okoliša te za 
očuvanje nacionalnog identiteta i po ulasku u Europsku uniju i NATO, jer domoljublje je “za 
nas uvijek u modi”. 

30 Neki su posegnuli i za brojkom stotinu koja je također vrlo modema. Tako je Dubravko 
Jelčić napisao 100 krvavih godina XX stoljeća u hrvatskoj povijesti (Zagreb, 2004), inspiriran 
vjerojatno Stjepanom Radićem koji je napisao Seljačko pravo u sto pitanja i odgovora 
(Zagreb, 1913). 

31 Andre CHOURAQUI, Deset zapovijedi danas. Deset besjeda za pomirenje Čovjeka s 
Ijudskošću, Konzor, Zagreb 2005., 13. Miroslav Krleža je napisao roman Deset krvavih godi¬ 
na. 

Svi mi znamo deset kršćanskih zapovijedi, ali ih se rijetko tko pridržava u 
cijelosti i očito je čovječanstvo većinu načela ovih zapovijedi morala ugraditi i 
u zakone i druge pravne mehanizme na internacionalnom i nacionalnom nivou. 
Međutim, zapovijedi su pisane za pojedince. Ne postoji deset zapovijedi za 
države i narode. Zbog toga može doći i do raskoraka između deset zapovijedi 
kojih se pridržava pojedinac i onoga što proklamira država. Paradoks je u tome 
što tehnologija omogućava da se neke od najvažnijih zapovijedi lagano krše, 
jer strojevi omogućavaju ubojstva a da se ne vide žrtve i ne čuje plač djece, 
žena, pa i muškaraca koji su ostali bez svojih najmilijih. U pravilu, Prvi svjet¬ 
ski rat bi trebalo proglasiti prvim velikim barbarskim djelom koji izaziva pobu¬ 
nu čovječanstva, a Drugi svjetski rat je po žrtvama i holokaustu daleko nad¬ 
mašio i Prvi svjetski rat. Umjesto da idemo na bolje, čini se da tehnika ne stva¬ 
ra dobre ljude, odnosno čovječne ljude, već naprotiv baca ljude u barbarstvo. 
Umjesto lijepim naukama i izgradnji sebe iznutra, nove generacije sve se više 
okreću tehnici, automatizaciji, uživanjima na kratak dah, a tome u mnogome 
pomaže gubitak vjere u crkvu, obitelj, državu, svijet. U beznađu ljudi uništava¬ 
ju sami sebe i svijet oko sebe. U pravilu se uvijek intervenira kada je društvo 
u kritičnoj situaciji. 

Američki predsjednik Wilson dao je svoj doprinos rješavanju problema 
Prvog svjetskog rata objavljivanjem 14 točaka, a Lenjin je objavio 21 točku 
za ulazak u Komunističku intemacionalu. I to tako ide do najnovijih vreme¬ 
na. I Dubravko Jelčić je 2001. objavio “Deset teza za političko djelovanje 
HDZ-a”, 32 u kojem je iznio program svoje stranke. Uvijek kada je bilo teško 
ili kada je trebalo donijeti važne odluke, pokušali su se važni savjeti formu¬ 
lirati u 10 točaka ili, bolje reći, 10 zapovijedi, odnosno deset pravila. I 
Papinsko vijeće objavilo je u lipnju 2007. godine 10 vatikanskih zapovijedi 
za vozače, želeći reagirati na to što na cestama zbog agresivnosti ili primi¬ 
tivnog ponašanja vozača pogiba 1,200.000 ljudi godišnje. U tim zapovijedi¬ 
ma je savjetovano među ostalim da beba kontrolirati bijes te da “ automobil 
ne smije biti izraz moći, bogatstva i vlasti, ni prigoda za grijeh .” Traži se 
pomaganje onima koji stradaju u prometnim nesrećama, a ne bijeg. Zahtijeva 
se da se ne pretječu vozila i uglavnom da se čuva ljudski život. 33 

Zanimljivo je da se tekst Klaićevih Deset zapovijesti, objavljen u Hr¬ 
vatskoj njivi 1917, i pošto je njegov dio objavljen u Sisačkom glasu i Jutar¬ 
njem listu te u časopisu Vjerni drug, prestaje reproducirati sve do 1926. Iako 
su tiskane u proljeće 1917. u Zagrebu, Deset zapovijedi zanemaruju se i 
sakrivaju kao i Ustav Stjepana Radića iz 1921. koji je tiskan u Alleghetiju u 
SAD-u te je preko Zvonimira Kulundžića postao poznat suvremenoj 
Hrvatskoj. Na taj način je i Klaić nestao iz svijesti povjesničara kao pisac 


32 Dubravko JELČIĆ, Novo okupljanje za Hrvatsku. U: 100 krvavih godina XXstoljeća 
u hrvatskoj povijesti, Zagreb, 2004., str. 328-337. 

33 “Vatikanskih 10 zapovijesti za vozače”, Metro express (Zagreb), 282, 21. VI. 2007., 


str. 1. 

ovog djela, a njegovih deset zapovijedi se često citiralo kao narodna mudrost, 
ali se nije zaboravilo daje tekst Klaićev. 

O čemu govori Klaićevih deset zapovijedi? To su pravila za život Hrvata, 
pisana očito za hrvatski narod, puk, što se može zaključiti na osnovi jedno¬ 
stavnog jezika i jasnog izraza. To djelo je pravi biser Klaićevog stvaralaštva 
i odlikuje se mudrošću, ljepotom i bogatstvom izraza. Svako prepričavanje 
toga teksta bilo bi besmisleno, jer bi se gubilo na originalnosti. Treba reći da 
ni jedan povjesničar nije dao tako korisne savjete narodu kao što ih je dao 
Klaić ovim tekstom. Iako je ono postalo gotovo nepoznato u javnosti, mislim 
da je ipak često korišteno od svećenstva, ali i od pojedinih političara. No, 
svatko je iz njega uzimao ono što je htio. Međutim, samo poznavanje inte¬ 
gralnog teksta može ukazati na pravu veličinu toga djela. Mislim da ne bi 
imalo nikakvog smisla njegovo prepričavanje te ga donosim u cijelosti na 
kraju rada (Prilog 1). Citiranje Deset zapovijedi bez povezivanja s Klaićem 
znači da je to Klaićevo djelo dobilo gotovo onaj značaj kakav imaju neke 
narodne pjesme koje su nastale od znanog nam pjesnika, ali ih je narod toli¬ 
ko usvojio da se danas tretiraju kao narodne pjesme. 


5. 

Klaić se javlja u studenom 1918. kao političar. Tada se željela okupiti 
hrvatska inteligencija kako bi formulirala svoje zahtjeve prema Srbiji. 
Vjekoslav Klaić je predsjedavao ovom skupu, a na prvi sastanak došli su i 
Ante i Stjepan Radić. No, na kasnijim sastancima Ante Radić, teško bolestan, 
više se nije pojavio, a Stjepan Radić je svojim “ekstremnim istupima” one¬ 
mogućavao rad trupe i, ugrožen djelovanjem Angjelinovića, morao je i po¬ 
bjeći u Češku na kraće vrijeme. 34 Dr. Vladko Maček je 1923. pričao Trum- 
biću daje rezultat tog sastančenja bilo osnivanje Hrvatskog odbora, odnosno 
Hrvatskog vijeća, i da su tu bili svi hrvatski političari osim fra nk ovaca. Ivan 
Peršić je napomenuo da je čitava ta akcija bila zakašnjela i Svetozar Pribi- 
ćević se već snažno učvrstio kao vođa Hrvatsko-srpske koalicije u Narodnom 
vijeću pa su vijećanja Hrvatskog vijeća postala bespredmetna, odnosno opa¬ 
sna, i ubrzo je proglašeno ujedinjenje, a članovi Hrvatskog odbora su nestali 
s javne scene. 

1918. godinu Klaić dočekuje kao profesor opće povijesti na zagrebač¬ 
kom Filozofskom fakultetu, ali je ta povijest pala na niske grane. Sve je pod 
kontrolom režimu pogodnih povjesničara Ferde Sišića i Viktora Novaka. 
Broj upisanih studenata je malen i obično se studira povijest i povijest umjet¬ 
nosti. No, i Karlo Horvat i Klaić i Sufflay znaju da im na fakultetu više nema 
mjesta. Klaić je 5. listopada 1922. doživio prometnu nesreću, ali se ipak opo- 


34 H. MATKOVIĆ, Hrv. zajednica, Istorija XX veka, 5, Beograd, str. 18-19. Matković 
je Mačekovu izjavu o Trumbiću pronašao u Trumbićevoj ostavštini u Arhivu JAZU, 60 - A- 
XVII, 5, a raspad toga iz Peršićeve ostavština u DAZ, fasc. 46. 

ravio toliko da je mogao i dalje biti pravi član JAZU i potpredsjednik Ze¬ 
maljskog glazbenog zavoda. No, bio je 1922. umirovljen bez ikakvog obraz¬ 
loženja jednostavnom objavom u Službenom listu Kraljevine SHS. Opozi¬ 
cioni hrvatski tisak je reagirao da takvo umirovljenje nije primjereno, jer se 
radi o poznatom naučenjaku i piscu Povijesti Hrvata te da ga je i češko sveu¬ 
čilište ove godine izabralo za počasnog doktora filozofije, a umirovljenja 
zbog godina da se ne drže sve zemlje, te daje poznati povjesničar Theodor 
Mommsen i sa 82 godine bio sveučilišni profesor, pa da je i Klaiću trebalo 
dati vremena da dovrši svoje započete radove. 35 

No, spomenuti, a i mnogi ovdje nespomenuti hrvatski povjesničari i 
dalje rade svaki na određenim temama. Znali su da politički pritisak na kul¬ 
turu Hrvata mora popustiti barem na kratko vrijeme te su spremno dočekali 
1925. kada je kralj dozvolio proslavu 1000. godišnjice hrvatskog kraljevstva, 
smatrajući da mu ne može biti opasno ako se piše o tom davno nestalom kra¬ 
ljevstvu, te je dao Ferdi Šišiću dozvolu i potporu da napiše i objavi volumi- 
nozno djelo Historija Hrvata za narodnih vladara. Klaić u međuvremenu 
paralelno studira iste teme, ali se bavi i poviješću Sveučilišta i njegovim 
polaznicima, proučavanjem knjižarstva u Hrvata i poviješću glazbe. 

Vjekoslav Klaić nije nikada surađivao s Ferdom Sišićem, ali je zato odlič¬ 
no surađivao s dr. Rudolfom Horvatom. Obojica su iskoristila mogućnost pro¬ 
moviranja tisućgodišnjice hrvatskog kraljevstva (925-1925) te je Rudolf 
Horvat napisao brošuru Kralj Tomislav, za koju je naslovnicu izradio slikar 
Ljubo Babić i čijom su prodajom prikupljana sredstva za spomenik kralju 
Tomislavu. I Vjekoslav Klaić se uključio u tu akciju te je održao 1926. govor 
prigodom posvete temeljnog kamena za spomenik kralju Tomislavu. 36 Pisao je 
i članke prilikom kultumo-historijske izložbe u Zagrebu 1925. koja je poseban 
naglasak stavila upravo na vrijeme vladavine kralja Tomislava, a uključio se i 
u obilježavanje Tomislavovog dana 29. listopada 1926. 37 Napisao je u to vrije¬ 
me i zanimljiv tekst Pogledi na duševnu kulturu u Hrvata za narodne dinasti¬ 
je , 38 O ovoj temi je predavao 11. III. 1926. u zagrebačkoj Gradskoj vijećnici, na 
svečanoj skupštini Hrvatskoga učiteljskoga društva za grad Zagreb i okolicu 
koja je održana kao obilježavanje tisućgodišnjice hrvatskoga kraljevstva. Za tu 
je zgodu Vladimir Stahuljak napisao i uglazbio Učiteljsku budnicu koja poziva 
na borbu i boj protiv neznanja, ali i protiv zla. Na toj je skupštini Klaić govo- 


35 Ovaj tekst prenio je i Hrvatski učitelj, 1922., str. 321, s time daje ovaj časopis koji je 
uređivao Ivan Tomašić, koji je 1896. u Zagrebu objavio i knjigu Gimnastičke igre, a 1923. i 
Klaićev članak “Prstenec, viteška igra u Zagrebu” (Hrvatski učitelj, 1923., br. 4-5, travanj - 
svibanj, str. 142), gdje Klaić dokazuje da Sinjska alka potječe iz 1715, a zagrebački prstenec 
ili igra kopljem da se izvodila u Zagrebu oko 1472. godine. 

36 Hrvat, br. 1790, od 7.VIII. 1926. 1. 

37 Obzor, 1926, br. 286.; Jutarnji list, br. 5285 od 1926, str. 18. 

38 Hn’atski učitelj, 1925., 14-17. U spomen tisućgodišnjice hrvatske državnosti i hrvat¬ 
skoga kraljevstva 925.-1925. 

rio odmah nakon pozdravnog govora Ivana Tomašića, 39 a prije govora Stjepana 
Radića koji je tada bio ministar prosvjete. 

Međutim, Stjepan Radić ubrzo napušta položaj u vladi i ponovno odlazi 
u opoziciju pa se to odmah odrazilo i u zaustavljanju mnogih akcija koje su 
nosile izraženo hrvatsko obilježje. U zadnji čas uspjelo je zalaganjem nadbi¬ 
skupa Bauera, kod kojeg su Klaić i dr. Đuro Amold bili redoviti gosti u 
Nadbiskupskoj tiskari, odštampati Deset zapovijedi majke hrvatske svim vjer¬ 
nim sinovima i kćerima, 40 što je tekst objavljen 1917. pod naslovom Deset 
zapovijedi. 

Knjižica Deset zapovijedi s oduševljenjem je dočekana od mladih nauč¬ 
nika te je društvo za uzgoj siromašne hrvatske mladeži i za smještaj mladih 
u dobre zanate koristilo Klaićeve naputke kako da se postane dobar i pošten 
građanin. Vodstvo Hrvatskog radiše uvrstilo je te zapovijedi u skraćenom 
obliku u Kalendar Hi^atskog radiše, 4 ' da bi to isto ponovilo u listu Mladi 
radiša deset godina kasnije. 42 Međutim, samo je bosanski časopis Napredak 
objavio integralni tekst u tom vremenu. 43 No, pojedini dijelovi iz Deset zapo¬ 
vijedi često se citiraju i nalazimo ih kod društva Hrvatskog radiše u čestoj 
primjeni i u različitim modifikacijama sve do 1939. 

Još 1928. u izdanju Matice hrvatske Klaić je objavio knjigu “ Crtice iz 
hrvatske prošlosti ”, za koju je uvod napisao Josip Nagy. 

6 . 

Vjekoslav Klaić je umro neposredno nakon atentata na Stjepana Radića 
i poslanike HSS-a u Narodnoj skupštini. Iako nisu bili veliki prijatelji, i na 
smrt bolesni Stjepan Radić odao je priznanje Klaiću nazvavši ga “najvećim 
hrvatskim historičarem” te je 4. srpnja 1928. uputio Klaićevoj udovici brzo- 
jav. 44 

Budući daje umro 1. srpnja 1928. u 79. godini života, deset dana nakon 
što je Puniša Račić izvršio atentat na hrvatske poslanike u Narodnoj skupšti¬ 
ni, ne može se a da se Klaićeva smrt ne veže uz stres zbog tog događaja u 


39 Mira KOLAR-DIMITRIJEVIĆ, Povijest Hn’atskog Radiše (1903.-1945). Spomenica 
povodom 100 godina osnutka, Zagreb, 2004., izd. Dom i svijet, str. 1-400. 

40 Nacionalna i sveučilišna biblioteka, br. 92111. 

41 Kalendar Hrvatskog Radiše. 1928., 122. 

42 Mladi radiša. br. 7 od 1939., 107-108. 

43 Napredak, Sarajevo, 1926-1927., br. 1-13. 

44 Narodni val, 159, 12. VII. 1928., 3. - Stjepan Radić šalje brzojav V. Klaiću. Treba reći 
da je ova crtica u Narodnom valu izašla istog dana kada je Stjepan Radić odbio primiti dr. 
Ferdu Sišića koji se upisao u knjigu posjeta. Očito je Radić smatrao Klaića drukčijim povje¬ 
sničarom ( Narodni val, 160, 13. VII. 1928., 2. - Sišić nije primljen u posjet). 

Narodnoj skupštini. Narodni val je već 3. srpnja donio tu vijest na sedmoj 
stranici. 45 Zadušnice su održane 5. sipnja 1928. u crkvi Sv. Marka. 

Prve riječi sućuti pisali su Klaićevi prijatelji. 46 Bio je oženjen Ankom, a 
imao je četvero djece: Mariju Klaić, Nadu udanu za dr. Dušana Jurinca, mr . 
Anđeliju Klaić i sina Smiljana koji je bio oženjen Maricom. Kada je umro, 
imao je i šestero unučadi: Smiljana, Ljerku, Dušana, Nadu, Đurđu, Nadicu, ali 
je samo Nada Klaić postala povjesničarka. 47 

Kada je Klaić umro, Ferdo Sišić nije napisao niti jednu riječ povodom 
njegove smrti, vjerojatno smatrajući da ne treba mijenjati ono što je 1914. 
napisao o Klaiću u Priručniku izvora hrvatske historije. Međutim, Petar 
Karlić je već imao spremljen rukopis Život i djelovanje Vjekoslava Klaića, 
koji je i objavljen već 1928. 48 U vrlo opasnim vremenima Karlić je objavio 
ovo djelo, ali je ono dakako bilo pod utjecajem tadanjih političkih prilika, 
kada je u Zagrebu vladalo gotovo predrevolucionamo stanje. Karlić, koji se 
uvijek nadao da će biti Klaićev nasljednik na Katedri za povijest, napisao je 
da je Klaić naš historiografski velikan kojemu gotovo da nema premca u 
hrvatskoj i slavenskoj historiografiji. 49 

No, niti jedne novine nisu donijele toliko vijesti o prof. Vjekoslavu 
Klaiću kao Narodni val, iako su novine bile prepune mnogih vijesti i člana¬ 
ka vezanih uz smrt dr. Đure Basaričeka i Pavla Radića. Radićev zet Devčić 
očito je poznavao Vjekoslava Klaića, i to ne samo kao povjesničara, već i kao 
znanstvenika koji je mislio gotovo isto kao i Stjepan Radić da se treba stvo¬ 
riti već jednom jedna cjelina koja bi se mogla nazvati FIrvatskom. Radić je to 
mislio ostvariti povezivanjem oblasti s pretežno hrvatskim oblasnim zastup¬ 
nicima na gospodarskom, socijalnom, prometnom, zdravstvenom i dakako na 
kulturnom i prosvjetnom polju. 

I Narodni val od 5. srpnja 1928. ne zaboravlja Klaića. Ivo Šarinić objav¬ 
ljuje članak “Vjekoslav Klaić, nestor velike hrvatske prošlosti na odru”. 50 Čla¬ 
nak je objavljen na drugoj stranici i spominje da je Klaić 1870. objavio u 
Viencu prvu raspravu “Bog Svetovid” te onda nabraja ostala Klaićeva velika 


45 Narodni val, 151, 3. VII. 1928., 7. - Prof. Vjekolsav Klaić. Obavijest tiskana masnim 
slovima. Na osmoj stranici objavljena je i Klaićeva osmrtnica koju je izdalo Hrvatski glazbe¬ 
ni zavod već 2. VII. jer je on bio prvi podpredsjednik i začasni član društva. Sutradan je 
Narodni val objavio osmrtnicu koju je dala tiskati obitelj i objavljena je na 8. stranici. 

46 Narodni val, 153, 5. VII. 1928. 2. - Ivo ŠARINIĆ, Vjekoslav Klaić, nestor velike 
hrvatske prošlosti na odru. 

47 Narodni val, 152, 4. VII. 1928., str. 8. - Osmrtnica Vjekoslava Klaića. 

48 Karlićevu knjigu je ocijenio Ivo Šarinić ( Narodni val, 316, 25. XII. 1928., 10. - Dr. 
Petar Karlić, Život i djelo Vjekoslava Klaića, Zagreb 1928). 

49 Zanimljivo je, ali ne i neobjašnjivo, da ni prof. dr. Nada Klaić, unuka Vjekoslava 
Klaića, umrla 3. kolovoza 1988., nije nikada napisala esej o Vjekoslavu Klaiću. 

50 Narodni val, 153, 5. VII. 1928., 2. 

djela, “Povijest Hrvata do 1608”, “Atlas za hrvatsku povijest”, “Historijski 
atlas Hrvatske, Bosne, Istre i susjednih zemalja”, “Opis zemalja u kojima sta¬ 
nuju Hrvati”, ukazujući na važnost utvrđivanja područja gdje žive Hrvati. 

Prigodom pokopa, ponovno članak u Narodnom valu. 51 Navedeno je da 
su sudjelovale sve historijske hrvatske korporacije te predstavnici Seljačko- 
demokratske koalicije. Nad grobom je u ime JAZU govorio dr. Gavro 
Manojlović, a u ime Matice hrvatske Filip Lukas, pa onda dr. Kumičić u ime 
braće Hrvatskog zmaja, a zatim i župnik iz Garčina. 

I ponovno šest dana kasnije Narodni val objavljuje da je još živući, ali 
teško bolesni Radić navodno, prema zapisu P. Karlića, rekao da je duboko 
ožalošćen “... pred odrom ponajvećeg hrvatskog historika, a valjda najneu- 
momijeg, najsvestranijeg i najustrajnijeg javnog radnika na hrvatskoj kul¬ 
turnoj njivi i u čitavom hrvatskom javnom životu... naš pokojni umnik kao 
Hrvat i kao čovjek unio je sve plemenite odlike našega hrvatskog karaktera i 
sva obilježja naše slavenske i europske kulture...”. 52 

Narodni val izvještava i da je 20. listopada 1928. na Sveučilištu u 
Zagrebu, na sjednici univerzitetskog vijeća, prorektor dr. Vladimir Varićak 
komemorirao zajedno Vjekoslava Klaića i Stjepana Radića, koji daje zaslu¬ 
žan što je potvrđena autonomija zagrebačkog sveučilišta po uzoru na beo¬ 
gradsko. 53 

Tek nakon toga i glavna skupština Hrvatskog arheološkog društva kome¬ 
morira smrt V. Klaića i S. Radića 30. listopada 1928., što je bio i red jer je 
Klaić bio marljiv suradnik u Vjesniku toga društva svih proteklih godina, a 
zahvaljujući sredstvima Oblasnog odbora Zagebačke oblasti kojoj je na čelu 
bio Stjepan Radić omogućena su nova iskapanja u okolici Kn ina. Tu su 
komemoraciju vodili prof. Musić, u ime Brunšmida koji je bio bolestan, i 
Viktor Hoffiler koji je imao glavnu riječ te je nagrađen odmah za svoj istup 
time što je bio izabran za predsjednika Hrvatskog arhološkog društva, dok je 
E. Laszovvski bio izabran za potpredsjednika, dr. F. Grubić za tajnika, a F. 
Goglia za blagajnika. Društvo je brojilo oko 60 članova. 54 

Nešto kasnije je zagrebačka ulica 29. X 1918. (bivša Jelisavetina) dobi¬ 
la ime po Vjekoslavu Klaiću pa se i danas tako zove, a jedna je gornjograd¬ 
ska ulica dobila ime 29. X. 1918. 55 I Rudolf Horvat je objavio nekrolog 

51 Narodni val, 154, 6. VII. 1928., 7. - Sprovod dra V. Klaića. 

52 Dragutin PAVLIČEVIĆ, Život i djelo V. Klaića. U: Vjekoslav KLAIĆ, Slavonske povi¬ 
jesne teme, Vinkovci, 1994., 97. (navedeno prema Petru Karliću, str. 24.) 

53 Narodni val, 246, 24. C. 1928., 7. - Komemoracija za V. Klaićem. 

54 Narodni val, 254, 3. XI. 1928., 7. - Glavna skupština Hrvatskog arheološkog društva 
u Zagrebu. 

55 Narodni val, 9, 8. I. 1929., 7. - Što je nova u Zagrebu. Vjerojatno je na tu odluku utje¬ 
cao novi gradonačelnik Stjepan Srkulj, povjesničar, koji je još 1922. pisao o Klaiću u Hvatu. 

Klaiću u Nastavnom vjesniku. 56 Spomen-članak objavili su i mnogi istaknuti 
znanstvenici, književnici, publicisti, povjesničari i drugi. 57 

Svakako je zanimljivo da je Klaić još i 1929., dok diktatura nije uhvati¬ 
la sve konce u ruke, bio u izdavalaštvu vrlo zastupljen. 58 U siječnju 1929. 
objavljene su Klaićeve crtice “Malo o Srijemu”. 59 1 Narodni val Milostislava 
Bartulice u siječnju 1929. objavljuje veliki Klaićev članak “Kruna hrvatsko¬ 
ga kralja”. 60 Klaić je tu opisao gledanja na lik vladara na splitskoj krstionici, 
koju su dugo pripisivali Tomislavu, posvetivši posebnu pažnju kruni. U tom 
radu opisuje i razne mogućnosti što se s tom krunom desilo te spominje da se 
1634. u razvaljenom zidu grada Ozlja našla neka iznimno dragocjena kralje¬ 
vska kruna i ukazuje na razne mogućnosti, pa i na to daje to mogla biti stara 
kruna hrvatskih kraljeva koja je za tatarske provale možda bila dana u poh¬ 
ranu Frankopanima na otoku Krku pa je poslije prenesena iz mletačkog Krka 
u grad Ozalj. Klaić čak sugerira daje pronalazak te krune potaknuo Nikolu i 
Petra Zrinjskog da počinju pomišljati na što samostalniju politiku, a kad se 
1641. u Ozlju vjenčao knez Petar Zrinski s Katarinom Zrinskom, uz promi¬ 
šljanje kako bi ta kruna lijepo izgledala na Petrovoj glavi koji je u kraljev¬ 
skom lovu u Požunu teškim mačem rasjekao glavu divljem vepru. Možda je 
to i potaknulo Petra Zrinskog na promišljanje da se proglasi hrvatskim kra¬ 
ljem. Klaić kaže da je nakon smaknuća Petra Zrinskog riznicu Ozlja oplja¬ 
čkao general Flerberstein pa komorski popisivači više nisu vidjeli krunu ni u 
Ozlju ni u Čakovcu. Kruna je nestala. 

U vremenu kada je već tri tjedna diktatura zabranjivala hrvatsko ime, 
hrvatska društva i uništavala svaki trag samouprave i posebnosti, objavlji¬ 
vanje toga članka bilo je poprilično provokativno i dakako da poslije toga 
nema više reprinta Klaićevih radova, nema njegovih članaka i nad djelo toga 
povjesničara pada velika šutnja. Završit ću s Karlićevim citatom iz 1928.: 
“Po cjelokupnom svome radu Klaić je enciklopedista: historik, geograf, kar¬ 
tograf, literarni historik, književnik, kritičar i glazbenik, pa mu obzirom na tu 
mnogostranost, a u nekim granama kao u historiji upravo fundamentalni rad 
... ne bi moglo naći mnogo premaca ni u čitavom današnjem slavenstvu." 6 ' 
FIrvatska nije imala ni boljega autora koji bi napisao Deset zapovijedi, kao 


56 Nastavni vjesnik, 1928/1929., str. 3-19. 

57 Marija KARBIĆ, Biografija i bibliografija Vjekoslava Klaića, Zbornik V. Klaić, n. dj., 
52-55. Ovi su radovi nastajali od 1928. pa do 1994. i mislim da ih se može vrlo malo upotpu¬ 
niti. Tek upotpunjavam bilješku 72. ovog rada, daje autor članka Ivan Tomašić, ugledni hrvat¬ 
ski učitelj koji je s Klaićem surađivao više godina. 

58 Marija Karbić u Zborniku nije obuhvatila Klaićevu bibliografiju iz 1929. godine. 

59 Narodni val, 21, 18. I. 1929., 3. 

60 Narodni val, 28, 23. I. 1929., str. 3. - Kruna hrvatskoga kralja. Dvije povjesne crtice. 
Napisao Vjekoslav Klaić. 

61 P. KARLIĆ, N. dj., 40. 

propise kako treba živjeti i raditi. Iako to nije povijesni nego populamo-etič- 
ki rad, on je vrlo značajan za razumijevanje teških prilika u kojima su se 
Hrvati našli 1917, ali i 1926. godine. U oba slučaja trebalo je braniti i jezik i 
moral i narodnost. 


7. 

Danas je Vjekoslav Klaić ugledno i poznato ime u hrvatskoj historiografi¬ 
ji, ali se njegova djela ipak slabo čitaju i citiraju, i mlada generacija povje¬ 
sničara slabo koristi Klaićeva djela koja se poslije 1945. i nisu nalazila na popi¬ 
su povijesne literature za studente povijesti, a nisu ondje ni danas. Klaić je na 
taj način prešao u domenu izvora za hrvatsku povijest, no upravo to mu daje 
poseban značaj, jer vidimo da se borio za pravo Hrvata da imaju svoju povijest 
i da je tu učinio najviše što je mogao, uvažavajući i poštujući druge narode na 
ovim prostorima, ali čvrsto stojeći na stanovištu daje Hrvatska zemlja Hrvata. 
Na političkoj i duhovnoj integraciji Hrvatske radio je i kroz svoja zemljopisna 
i povijesna djela i gotovo da nema kraja naseljena Hrvatima koji nije spome¬ 
nuo i obradio, pa su tako i gradišćanski, moravski, moliški, rumunjski i drugi 
Hrvati integrirani u hrvatsku povijest. 62 Mnogi, ali ne svi, aspekti života i rada 
Vjekoslava Klaića prikazani su na znanstvenom skupu održanom u povodu 
obilježavanja 150. obljetnice rođenja i 70. obljetnice s mr ti i objavljenom 2000. 
u zborniku radova Vjekoslav Klaić - život i djelo. Uspomenu na Vjekoslava 
Klaića uglavnom održava Podružnica za Slavoniju, Srijem i Baranju Hrvatskog 
instituta za povijest, 63 pa je i ovaj rad napisan kao mali prilog boljem pozna¬ 
vanju života i rada Vjekoslava Klaića, odnosno neke moje misli o Klaićevoj 
usmjerenosti na rad za poboljšanje naroda, osobito mladih. No, o Klaiću i nje¬ 
govoj metodi te o tome kojoj je historiografskoj školi pripadao još nije izreče¬ 
na zadnja riječ, jer nisu analazirani Klaićevi radovi. Vrijeme od 1870. do 1928. 
u kojem je pisao izloženo je burnim promjenama pa je to, dakako, moralo utje¬ 
cati i na Klaića, kao što je utjecalo i na hrvatsku historiografiju. No, mislim da 
stvari ne treba komplicirati. Klaić je bio pravi hrvatski povjesničar čije su teme 
potvrđivale Hrvate kao narodni subjekt, pri čemu nije zanemarivao ni pokre¬ 
tače povijesnih zbivanja. On je umanjio ulogu ličnosti u povijesti, a u nju ugra¬ 
dio narod kao socijalno biće. 64 Bio je svakako drukčiji od ostalih povjesničara 
koji su bili plemićkog ili vojničkog porijekla. Klaić je bio učiteljski sin i, iako 
nije radio kao učitelj nego kao profesor opće povijesti na Filozofskom fakulte¬ 
tu, njegova djela u znatnoj mjeri proširuju spoznaju povijesti hrvatskog naroda 
i upućuju na pouke koje treba izvući iz te povijesti. Bez Klaićevog rada hrvat¬ 
ska bi povijest svakako izgledala posve drukčije. 

62 D. PAVLIČEVIĆ, N. dj„ 101. 

63 2002. su u Slavonskom Brodu objavljene Crtice iz prošlosti Vjekoslava Klaića s pred¬ 
govorom D. Pavličevića. 

64 O Klaićevim metodološkim shvaćanjima pisali su osim Šišića i Mirjana Gross, Mario 
Strecha, Dragutin Pavličević i drugi. (M. STRECHA, Vjekoslav Klaić u okviru hrvatske histo¬ 
riografije u 19. i na početku 20. stoljeća, Zbornik, n. dj., 73). 

PRILOG 1. 


Deset zapovijedi majke Hrvatske svim vjernim sinovima 
i kćerima 


I. Govori hrvatski! 

Bog ti je darovao divni jezik hrvatski, kako ga gotovo više na svijetu 
nema. On je zvučan i bogat, tako da njime možeš izreći sve, što ti pamet kaže 
i srce osjeća. 

Griješiš protiv Boga i prirode, kad ne govoriš hrvatski, gdje god treba i 
kad ti se zgoda nadade. Govori hrvatski u kući i u javnosti, jer samo po jezi¬ 
ku tvome znat će svijet, da si Hrvat. Ako kažeš, da si Hrvat, a ne govoriš svo¬ 
jim rodjenim jezikom, onda naprosto lažeš. Ptica se pozna po perju, a čovjek 
po govoru. 

Nastoj, da govoriš hrvatski što ljepše i savršenije, kao da iz najbolje knji¬ 
ge čitaš. Jer velika je sramota, kad kažeš, da si Hrvat i ne govoriš savršeno 
svojim materinjim jezikom. Nemoj upletati u svoj hrvatski govor riječi tu- 
djinske (njemačke, talijanske ili turske), jer tim odaješ, da si rob tudjincu, ili 
da ne znaš svoga jezika. 

Uči i cijeni takodjer strane jezike, ali govori njima samo u krajnjoj potre¬ 
bi i kad si u tudjoj zemlji. U svovoj domovini, u Hrvatskoj, ne vrijedjaj majke 
svoje tudjim govorom. Najmanje pak da to činiš tudjincu za volju, koji dola¬ 
zi s trbuhom za kruhom. Neka tudjinac nauči najprije hrvatski, ako želi da se 
zakloni u Hrvatskoj. Ako tudjinca susrećeš njegovim jezikom, on će te oma¬ 
lovažavati i prezirati; ako ga prinudiš, da govori tvojim jezikom, on će te 
cijeniti i poštivati. 

Svom snagom pako poradi, da ti porodica vazda govori samo hrvatski, 
da hrvatski misli, osjeća i radi. Jer hrvatska porodica najjači je bedem hrvat¬ 
stva: jedna jednita svijesna obitelj hrvatska vrijedi za čitavu regimentu na 
bojnom polju! 65 


II. Radi! 

Bog ti je stvorio dvije ruke, - ne da ih prekrstiš i dangubiš, već da njima 
radiš. Raditi možeš i nogama, i te kako! A i glavu imaš, da njome misliš i 
radiš, a ne da blejiš u zrak. Jer čovjek baš je i stvoren za rad kao malo koje 
drugo stvorenje Božje. 

Raditi nije sramota nego dika. Nije onaj gospodin, koji ništa ne radi, tra- 
teći vrijeme i novac, što ga je baštinio, - već je gospodin onaj, koji je radom 


65 Modificirana Napoleonova misao o hrvatskim vojnicima. 

svojim stekao imetak. Radi stoga dan i noć, a radi sustavno i razložito, da ti 
rad bude koristan. Pregni raditi svim žarom i oduševljenjem: ne radi samo od 
nužde i potrebe, nego i za zabavu. Neka se želja za radom uvriježi u tvojoj 
duši tako, da ne budeš mogao ni živjeti bez ustrajnog rada. 

Ustrajan i razložit rad koristi tijelu i duši. 

Nije istina, da rad ubija. Od samoga rada nije još nitko umro. Nasuprot 
stoji, da se ustrajnim i sustavnim tjelesnim radom samo tijelo jača i krijepi. 
Ne smije se doduše raditi u jedan mah do krajnjega umora, ali od dangube do 
krajnjega umora dalek je put. Ako si se umorio tjelesnim radom, odmaraj se 
radeći glavom; ako te je umorio duševni rad, a ti se prihvati rada rukama ili 
nogama. 

Rad je koristan i za dušu. Besposlica mora uroditi grijehom i porokom 
svake vrsti. Tko radi, zlo ne misli. Radom ćeš smiriti i strasti svoje. Jer kad 
radiš izdašno i neprekidno, tako te obuzme rad, da za drugo nijesi ni podo¬ 
ban. A ni zli sni ne će te mučiti, ako si umoran od rada tvrdo usnuo. 

Napokon ti podaje rad i zemaljskog blaga. Ako i ne postaješ brzo i uvi¬ 
jek bogat, privredjuješ bar toliko, da možeš pošteno i pristojno živjeti. Ne 
treba ti ničije milostinje, ne treba ti moljakati, a nijesi takodjer u napasti da 
se dočepaš čega nezakonitim ili nedopuštenim načinom. 

Slatko jedeš krušac, koji si privrijedio u znoju lica svoga. 


III. Štedi! 

Lijepo kaže narodna poslovica: “(7 radiše svega biše, u štediše jošte 
više." 

Treba dakle ne samo raditi, nego i štedjeti. Jer zgodno kaže opet druga 
narodna poslovica; “ Tko ne zna štedjeti, brzo će mu nestati .” 

Teško onome, za koga se može reći: “ Sto je ruha, na njemu je, a što 
kruha, u njemu je. ” A još teže je po onoga, koji je raspikuća, pa se tješi pje¬ 
vajući: “ Sto dobijemo, to zapijemo. ” 

Štedjeti je lako, samo ako hoćeš. Neka ti bude prvo pravilo, da nikad ne 
potrošiš sve ono, što si svojim radom privredio nego da svakom prigodom bar 
nešto od svoje zarade otkineš i pohraniš. A to ćeš tako udesiti, da trošiš tek za 
ono, što ti je od najpreče potrebe, a da se kaniš onoga, što je suvišno. 

Štedjeti je slast. Zrno do zrna pogača, kamen do kamena palača, a para 
do pare gotov imetak. Samo pripazi, da ti se slast štednje ne izrodi u strast, 
pa da od štediše ne postaneš škrtac. 

Štedjeti je tvoja sveta dužnost, koju moraš vršiti i zbog sebe samoga, i 
zbog svojte svoje, i zbog naroda i domovine svoje. Štedi za sebe samoga, jer 
kad te snadje nevolja ili kad ti nestane privrede, kako da se goloruk proturaš 
u svijetu? Zar s dugom, koji je zao drug? Stoga čuvaj bijele novce za crne 
dane. Štedi zbog svojih milih i dragih, da starcima roditeljima vratiš, što su 

te u svijet opremili, a djeci svojoj, koja nijesu kriva što si ih porodio, da 
pomažeš, dok stanu na svoje noge. Napokon je i rodjena gruda, iz koje si 
nikao i koja te hrani, zavrijedila, da joj se odužiš makar u smrtnom času, kad 
se opet vraćaš u blago krilo njezino. 

Stedimo dakle svi: staro i mlado, muško i žensko! Naročito vi, žene 
hrvatske, kanite se gizde i raskoši svake. Dobra kućanica drži tri ugla kuće, 
mnogo puta još i četvrti. Samo brižna i štedljiva žena vjerna je ljuba svome 
bračnome drugu, a dobra majka djeci svojoj. 

Slabo će pomoći svi politički programi, kojima se nastoji pridići i spasi¬ 
ti narod hrvatski, da ne propadne u silnoj vrevi naroda. Hrvatski narod održat 
će se tek onda, ako se nauči raditi i - štedjeti. 


IV. Budi umjeren i trijezan! 

Nema traga ni radu ni štednji, ako ne živiš umjereno i trijezno. Umjereno 
u svemu i svačemu, a naročito kad jedeš i piješ. 

Uči nas Sveto pismo, daje Bog stvorio čovjeka na sliku i priliku svoju. 
Pa zar da presit i pijan čovjek bude slika božja? Nije ni slika životinjska, jer 
se nerazumna životinja ne prejeda i ne opija. Ili zar si kad vidio konja da se 
je prejeo, ili pseto da seje opilo? Životinji brani pusti nagon, da se naždere i 
napaja preko mjere; a ti, razumno stvorenje, da budeš gori od nje? 

I sam puk hrvatski, gdje ga nije još zarazila kuga neumjerenosti, zgraža 
se gledajući gurmanca ili pijanduru. Nikad sita zove puk izjelicom, proždrli- 
com, žderonjom, pače i izjedi-pogačom: a netrijezna vinopiju pijanicom, lo¬ 
kalom, pijančinom, a i ispičuturom. 

Neumjerenost kod jela i pila zametak je mnogomu zlu i poroku. Dobro 
kaže narodna poslovica: “Pijanoj snasi mili djeveri”. Neumjereno jelo škodi 
i tijelu i duši. Tijelo slabi i čini ga tromim, a svakako nesposobnim za ustraj¬ 
ni rad; dušu pak posve poništuje i ubija. Koliko je ljudi od vina i rakije 
pomahnitalo! Koliki su ljudi opet neumjerenošću svojom prekratili svoj vla¬ 
stiti život, te tako postali samoubojicama! Gdjekada i sama priroda kao da 
hoće žigosati izjelice i pijandure, pa ih iznakazuje omašnim trbušinama i 
crvenim nosovima. A tek da vidiš želudac i džigericu okorjela pijanice! 

Teško narodu, koji nije navikao “boraviti trijezne dane”. Kukavne li voj¬ 
ske, koju moraš opijati, kad ju šalješ u boj! Velika rimska država stala je pro¬ 
padati, kad se je za Rimljane počelo govoriti: “Jedu da bljuju, a bljuju da 
jedu.” Mletački poslanici opet više puta javljaju u svojim izvještajima, kako 
su se ugarske čete u 15. stoljeću opijale, da budu srčanije u boju. Zar je onda 
čudo, daje Ugarsku stigla katastrofa na Mohačkom polju? 

Kanimo se dakle gošćenja i pijanaka, osobito u ovo teško doba. Budimo 
umjereni i trijezni, pače kojiput otkidajmo od usta za narodne - hrvatske - po¬ 
trebe. Jer tek nakon velikoga i dugoga posta narodnoga može jednom svanu¬ 
ti vedri dan uskrsnuća hrvatskoga. 

V. Čuvaj zdravlje! 

Umjereno i trijezno življenje koristi u velike i zdravlju. Ali to nije dosta. 
Moraš još naumice i sustavno poraditi, da svoje zdravlje uščuvaš i život svoj 
produljiš do najdublje starosti. 

Kažu, daje zdravlje najveće blago, što ga čovjek može na ovome svije¬ 
tu imati. Kad je tako, a jest tako, onda si najveći zločinac spram samoga sebe, 
kad to najveće blago svom pomnjom ne čuvaš. A sačuvat ćeš ga svakako, ako 
se svega kloniš, što bi ti zdravlju nauditi moglo. Ako ti škodi lula i duhan, a 
ti razbij lulu i razaspi duhan; ako tebi, hrvatska ženo, smeta steznik ili tijesne 
cipelice, a ti ih baci na stran. Kome si mila, ostat ćeš i dalje draga sve bez 
steznika i paklenih muka na nogama. 

Ali treba zdravlje i krijepiti. Zdravlje se troši godinama, pa treba istroše¬ 
ne sile svedjer nadoknadjivati. To ćeš postići sustavnim jačanjem tijela 
svoga, jačanjem udova svojih, mišica svojih i živaca svojih. A to možeš lako 
postići, pa bio i gola sirotinja, jer za to treba tek čvrste volje, pa hladne vode 
i svježeg zraka. Pa da vidiš čuda golemoga! 

Ne boj se hladne vode! Ne kaže se zaludo: “ Zdrav kao riba ”, jer ribi daje 
zdravlje voda, za koju mnogi tvrde, daje praizvor svega života. Vodom čistiš 
i krijepiš svoje tijelo, a čistoća je prvi i glavni uvjet zdravlju i snazi. Sluti to 
i puk hrvatski, kad snagom krsti tako čistoću kao i jakost tijela. Snažan 
momak u jednu je ruku čist i pristao, a u drugu zdrav i jak. 

Ne boj se svježeg zraka ni sunčanoga žara! Pod nebeskim svodom, a na 
svježem zraku i na sunčanom žaru živi čitava priroda sa tri carstva svoja. Tu se 
radja, niče, raste, svate, hrani i dozrijeva nebrojeno mnoštvo stvorova Božjih. 
Jedini čovjek da se je izrodio i da se je stisnuo u tamne nezračne odaje?! 

Prirodno jačanje tijela podupri, razumni čovječe, još i umijećem svojim. 
Tako su nekad radili grčki Spartanci, tako rade uz druge narode u naše doba 
slavenski Česi. 66 U Češkoj je postala lozinka: “ Tko je Čeh, taj je Sokol ”, i 
tako je češki narod dobio svoju narodnu vojsku. 

I u hrvatskom narodu neka prevlada lozinka: “ Tko je Hrvat, taj je Sokol .” 
Čuvajmo zdravlje, jačajmo tijelo, krijepimo mišice i živce. Mišice da nam budu 
tvrdje od kamena, a živci jači od željeza. Jer trebat će nam jedno i drugo. 


VI. Ženi se! 

Govore: Teško je breme života, jedva se sam proturaš, pa da se još ženiš! 
A ja ti velim: Ženi se i udavaj, jer ako je breme života teško, lakše ćeš ga sno¬ 
siti u dvoje, nego svaki za sebe. 


66 Sokol je tjelovježbena organizacija koju su osnovali Mladočesi u Pragu 1862. godine. 
Pod vodstvom M. Tyrša (1821.-1884.) Sokol se razvio i kod drugih naroda. U Zagrebu je 1874. 
osnovan Hrvatski sokol koji se najvećim dijelom integrirao poslije 1920. u centralističku 
režimsku jugoslavensku organizaciju. 

Od krajnjeg istoka, gdje se roče ruski “Božji ljudi” i “Skopci” 67 pa do 
dalekog zapada, gdje se u Francuskoj okupljaju pobornici slobodne ljubavi, 
čuje se po Evropi lozinka; Ne ženi se, kad možeš i bez toga živjeti! Ali kud i 
kamo jače ozvanja glas velike prirode, koja ti dovikuje: Ženi se i udavaj, jer 
si društveno biće, a prvi zametak čovječjemu društvu je brak i obitelj! 

Istina: sveti Pavao kaže, da dobro činiš kad se ženiš, a još bolje kad se 
ne ženiš. Ali sam Bog blagoslovio je već Adama i Evu u raju, i rekao je njima: 
“Rastite i množite se, i napunite zemlju. ” 

A hrvatski puk zgodno kaže: “ Čovjek bez žene, glava bez tijela, a žena 
bez čovjeka, tijelo bez glave”, ili “Čovjek je sam kao dub posječen ”, pa još 
dodaje: “Ni u raju nije dobro samomu”. 

Ženite se dakle i udavajte se, hrvatski sinci i kćeri, svi redom, ako i kako 
samo možete! Ženite se razborito, a ne ludo. Ženite se rano, kad ste u napo¬ 
nu snage i u cvijetu djevičanstva svoga. Velika je nevolja, kada čovjek uzima 
ženu, nakon što je istrošio svoju snagu: a gotova je rugoba, kad djevojka hoće 
da dodje pod kapu, pošto je promijenila desetak ljubavnika. To nije sveti 
brak, već ili nemoćnica ili opskrbilište! 

Radjajte djecu! Djeca su blagoslov Božji, te ih nikad u kući suviše nema. 
Divno veli narodna riječ: “ Ženidba bez djece onako je kano i dan bez sunca.” 
Djeca su briga roditelja, ali su slatka briga i veselje njihovo. Ima i u najsklad- 
nijoj porodici tuge i žalosti, ali redovito pretežu srećni i radosni dani. A domo¬ 
vina ti je milija, kad u toj domovini boravi tvoja porodica koja je dijelak tvoga 
naroda. Gotovo bi mogao sumnjati, da li mogu mrzovoljasti bećar i samoživa 
žena domovinu onako žarko ljubiti, kao otac i majka brojne porodice? 

Jesi li kad vidio taj prizor? U priprostoj, čistoj sobi sjedi za stolom ljudi¬ 
na, vrativši se s teška posla, pa će da užina. Oko njega posjedalo šestero nejača- 
di, jedno drugomu do uha. Gojna majka metnula na stol pladanj kao čisto zlato 
žutih žganaca, pa ih dijeli djeci, koja s viljuškama stoje pripravna, da ih progu¬ 
taju. Podsmijeva se srećna majka, a ćaćko uživa. Krasna li prizora, koji je zavri¬ 
jedio, da ga umjetnik slika proslavi kistom svojim! 

Cesto se čuje tužba: “Malen je nas Hrvata broj!” Do nas je, da nas bude 
što više, da nas za dva pokoljenja bude dva puta i tri puta toliko. U Ruskoj i 
Njemačkoj broj seje naroda za ciglih četrdeset godina podvostručio! 

Jedno stoji neoborivo: Ako ne bude Hrvata, ne će biti ni Hrvatske. 


VII. Uči i napreduj! 

Kaže se, daje u zdravu i jaku tijelu takodjer zdrava i jaka duša. Ali i duša 
zardja, ako je ne njeguješ. A ponjegovat ćeš ju poglavito tako, da svedjer učiš 
i napreduješ. 


67 Ljudi koji se odriču fizičke ljubavi iz etičkih ili fizičkih razloga. Sinonim za eunuhe. 

Ne uči tek iz pisanih i štampanih knjiga, uči iz knjige života. Ona stara 
narodna: “Pleti kotac, kao što i otac”, ne vrijedi za nauk i napredak, nego tek 
za posvećene običaje i kreposti predaka tvojih. 

Uči svagdje i od svakoga. Uči i od tudjina, koji se je u tvojoj domovini 
naselio. Ne mrzi toga tudjina, niti ne jadikuj, da ti kruh otima; već pregni 
svom snagom, da naučiš sve, što on znade i umije. Ori i kopaj, kako on čini, 
sij i sadi poput njega, pa ćeš žeti i kositi kao i on. Gradi poput njega kuću od 
kamena i opeka, a ne od pletera i slame. U jednu riječ: nastoj da ga dostigneš 
i prestigneš, pa ne ćeš kukati, da te kruha lišava i s rodjene grude tjera. Ako 
može marljivi Bugarin 68 kao baštovan čitavu Hrvatsku povrćem hraniti, kako 
ne bi mogao i ti, koji imaš svoje zemlje na pretek! Samo treba znati i umjeti, 
a to ćeš postići tek učenjem. Stara narodna riječ kaže: “Bolje je umjeti nego 
imati” 

U nekoj zemlji, daleko od Evrope, haračio neki paša. Narod u onoj zem¬ 
lji bio tada još neuk, pa mislio, da tako mora biti. Ljubio pače paši skute i 
rukave, te bi bio za nj i krv svoju prolio. Uz pašu bio kao desna ruka njego¬ 
va neka ulizica, pa htio zaslijepiti ostali svijet izvan onoga pašaluka, neka 
znade, kako je u pašaluku sve skladno i srećno. Stao u to ime uvoditi u zem¬ 
lju nauke i umijeće, zidati palače, podizati škole i prigoniti narod učenju. Ali 
jednoga dana dosjetio se paša jadu, pa otjerao smjesta svoga doglavnika i 
obustavio svaki dalji napredak. Poslije bi paša govorio: “Učenjem postaju 
ljudi pametni, a pametni su ljudi - nezadovoljni”. Da, nezadovoljni, jer razli¬ 
kuju vlast od vlastodršca! Oni znadu, daje svaka vlast od Boga, ali znadu i 
to, da vlastodržac, koji ne poštiva Božje i ljudske zakone, nije od Boga, nego 
od samoga crnoga vraga. Pa neka i podje do vraga. 

Učenjem stičeš znanje, a znanje je imanje. Sve možeš izgubiti, što imadeš, 
ali znanje nikada. Znanje je moć, ono je sila jača od ma koje sila na svijetu. 
Znanje je prva i najveća velevlast, koja se ničim ne da oboriti. Zato se i svi 
siledžije ovoga svijeta žacaju znanja i onih, koji su se snagom znanja opasali. 

Znanjem se stvara prosvjeta, a prosvjeta vodi do slobode, nakon što su 
raspršeni tmasti oblaci neznanja i gluposti. 

Hrvatski sine, uči i napreduj! Rasprši tminu neznanju i oslobodi se 
duševnoga ropstva. Sve ostalo, za čim ti duša gine, tada će samo sobom 
nefaljeno doći. 


VIII. Budi svoj 

Nije dosta da prosvijetliš um i da ga nakrcaš znanjem, treba da podaš 
stegu i svojim osjećajima i svojoj volji. Sto ti kaže um, daje pravo i zdravo, 

68 Bugari su do 1914., a i u međuratnom razdoblju, dolazili rano u proljeće u Slavoniju, 
pa čak i u Zagreb, i ovdje obrađivali zemlju koju su uzeli u zakup te proizvodili povrće za 
tržnicu. Svake su jeseni ponovno odlazili kući u Bugarsku. Tako je bilo i do Informbiroa 1948. 
godine. 

neka i tvoje srce osjeća, a voljom pregni, da ono i izvršiš. Neka bude potpun 
sklad izmedju misli, osjećaja i volje tvoje, jer samo tako bit ćeš skladan, čitav 
čovjek, samo tako bit ćeš svoj, a ničiji drugi. Samo tako bit ćeš pravi značaj. 

Budi svoj i značajan. Nikomu za volju, nikomu za ljubav ne skreni s 
puta, koji si jednom odabrao i kojim si pošao. Ne gledaj ni lijevo ni desno, 
već uvijek ravno preda se. Ne daj se odvratiti s puta istine, poštenja i ljepote 
ni milom ni silom, ni mitom ni prijetnjom: radi onako, kako ti skladno nalažu 
pamet, srce i volja tvoja. Pa neka se sav svijet drma i ruši naokolo tebe, ti stoj 
neustrašivo sred ruševina, koje su se nagomilale oko tebe, pa prijete da te 
pokopaju. 

Budi svoj i vrši nada sve svoju dužnost. Vrši dužnost, makar i tegotna 
bila. Vrši svoju dužnost prema bližnjemu, prema domovini i narodu, prema 
vlasti i državi. Vršeći svoje dužnosti ne traži i ne očekuj ni pohvale ni nagra¬ 
de; najljepšom i najvećom nagradom neka ti bude živa svijest, da si svoju 
dužnost ispunio. Daj Bogu što je Božje, i caru što je carevo; - ali traži i brani 
uporno svoje sveto pravo. 

Jednako, tako vrši svoju dužnost, brani i traži svoje pravo. Ne popuštaj 
ni sili, ni zaklinjanju, kad se radi o tvojem pravu. Stoj za svoje pravo, makar 
se svi vrazi pakleni urotili protiv tebe. Nije sila jača od prava; svaka je sila za 
vremena, a pravo je vječno, tek ne smije da se pogne onaj, koga pravo zapa¬ 
da. Pravo se može gaziti, ali pogaziti se ne može. 

Budi svoj: vrši svoju dužnost, drži svoje pravo i ne boj se nikoga osim 
jedinoga Boga. Ne moli ni traži pomoći ni od koga, ne očekuj nagrade ni od 
koga, već drži čvrsto samo ono, što si krvlju i znojem stekao. Ne nadaj se 
ničemu, jer je nada varava. Ne uzdaj se ni u koga, nego u se i u svoje kljuse. 
Kad je pred sto i nekoliko godina veliki Napoleon gotovo s mr vio njemački 
narod, njemački je mudrac Fichte 69 zdvojnim zemljacima svojim ovako govo¬ 
rio: “ Nijedan bog, nijedan čovjek, nijedan dogadjaj ne može nam pomoći; mi 
sami moramo si pomoći, ako nam ima pomoći.’’'’ 

Tijekom dugog niza godina mi Hrvati kao da nešto očekujemo od nekih 
vanrednih dogadjaja. Naša lozinka kao da je: “Nadajmo se”. Odasvud budi 
nam lozi nk om: “Ne dajmo se”. Pomozimo si sami, pa će nam i Bog pomoći! 


IX. Pomaži Hrvatu 

Pomaži Hrvatu, jer pomažeš bratu! 

Suviše nam jada zadavaju naši dušmani, koji hoće da nas zatru, pa da nas 
nestane s lica zemlje. A da mi sami budemo ortaci njihovi, gložeći se medju 
sobom i izjedajući jedan drugoga? 


69 Johann Gottlieb Fichte (1762.-1814.), njemački filozof koji je pomogao izgradnji nje¬ 
mačke narodnosti u 19. stoljeću svojim govorima “Reden an die deutsche Nation”, koje je 
držao u Berlinu 1807. i 1808. 

Čestit čovjek ne radi nikome o glavi, pa ni /atom i kn sreće svoje. A kamo 
li da čestit Hrvat kopa grob svome bratu Hrvatu! 

Pomaži Hrvatu, gdje možeš i kako možeš. Pomaži rataru, zanatliji, trgov¬ 
cu; pomaži svakomu tko radi kao pravi Hrvat. Ako ti je birati izmedju Hrvata 
i tudjina, odaberi Hrvata, pa bio i manje vrijedan od tudjina. Neka ti bude 
vazda geslo: “Svoj k svomu!” Pomaži Hrvatu, ne pitajući ga, da li je iz 
Zagorja ili Primorja, iz Dalmacije ili Istre, iz Bosne i Hercegovine ili 
Slavonije. Ta svi ste sinovi jedne majke, svi ste Hrvati! 

Pomaži ne samo Hrvatu, nego i svemu, što je hrvatsko. Podupiraj hrvat¬ 
sku knjigu, hrvatsko slikarstvo i kiparstvo, hrvatsku pjesmu i glazbu, hrvat¬ 
ske družine i zborove; pomaži svemu, što promiče napredak, čast, sreću i 
slavu hrvatskoga naroda i domovine. U današnje doba, gdje svaka ptica k 
svojem jatu leti, gradi i kiti samo svoje gnijezdu. U tudje međutim ne diraj; 
ali zašto da pomažeš tudjinu, često jačemu i imućnijemu, a u tvojoj kući gola 
sirotinja vapi za svagdanjim hljebom. Ljubi brata Hrvata i pomaži mu, jer 
zgodno veli stara narodna: “Tko ne priznaje brata za brata, priznat će tudjina 
za gospodara.” 

Dvije su teške rane, s kojih hrvatski narod stoljećima krvari. Jedna je 
rana hrvatska zavist ili “hrvatski jal”, a druga je rana slavenska nesloga. 
Hrvatska je zavist daleko na zlu glasu, te nam se svijet zbog nje već i podru- 
giva. A što je još gore, hrvatski je jal otac još težim grijesima: kleveti, pot- 
vori, zlobnom douškivanju i još zlobnijem opadanju. A kleta nesloga, taj 
istočni grijeh svih slavenskih naroda, upropastila je već toliko slavenskih ple¬ 
mena, te prijeti propašću i onima, koja još nekako dišu . 70 

Braćo hrvatska, iščupajmo iz grudi naših korov zavisti i nesloge, te podi- 
gnimo u srcima našim oltar bratske ljubavi i pažnje. 

Teče eto četvrto stoljeće, što su se brojni pradjedovi naši pred turskom 
silom sklonili u Ugarsku i Austriju, pa se u tim zemljama nastanili pokraj 
Madžara i Nijemaca. Potomci njihovi, okruženi odasvud tudjim življem, koji 
hoće da ih proguta, brane se i nastoje, da se održe. Svake godine sastaju se 
tisuće i tisuće hrvatskoga puka u nekom selu tik na medji Austrije i Ungarije, 
pa onda pod vedrim nebom i pred Božjim hramom slave i obnavljaju svoje 
“hrvatsko bratimstvo”. Baš kao nekad stari Grci prigodom svojih narodnih 
igara. 

Ej da bog da, da se “hrvatsko bratimstvo” naskoro stane slaviti i obnav¬ 
ljati i u materi zemlji, pošto u njoj nestane hrvatskoga jala i slavenske neslo¬ 
ge! 


70 Klaić ovime vjerojatno misli na Poljsku koja je zbog nesloge ostala bez svoje države. 
U vrijeme pisanja ovih zapovijedi nije još bila obnovljena poljska država. 

X. Sve za domovinu, za Hrvatsku! 

Slatko i dično je za domovinu živjeti, za nju disati, raditi, za nju svaku 
žrtvu prinositi. 

Španjolcu je domovina Španjolska, Talijanu Talijanska, Nijemcu Nje¬ 
mačka, Poljaku Poljska, Čehu Češka, a Bugarinu Bugarska. A Hrvatu? Hrva¬ 
tu je domovina Hrvatska, samo i jedino Hrvatska. 

Domovina je čovjeku kao i rodjena majka. Kao što ima samo jedna 
majka, tako je i jedna domovina. Nitko na svijetu nema dvije domovine, a 
kamo li širu i užu! U srednjem vijeku u doba plemićke i staleške prevlasti, 
moglo se je naći hrvatske gospode, koja su se razmetala, da su sinovi dviju 
domovina; ali u današnje doba, u vijeku pučkoga vladanja i narodnosti, toga 
više nema. Kaže doduše narodna poslovica: “Umiljato janje dvije majke 
sisa ali da ih i ljubi i za njih živi, toga poslovica ne kaže. Tko danas tvrdi, 
da ima dvije domovine, taj naprosto laže: taki dvoživac nema nijedne domo¬ 
vine, već mu je domovina svagdje, gdje dobro i lagodno živi. 

Za svoju domovinu Hrvatsku živi i radi, hrvatski sine, da ti bude velika, 
slobodna, slavna i srećna! Radeći za njezino dobro, radiš za sebe, za svoju 
porodicu, za sve, što ti je milo i drago. 

Bože sačuvaj, da bi toj domovini Hrvatskoj ikada zaprijetila pogibija od 
kakova silnika. Ali ako zaprijeti, ne žacaj se za spas domovine žrtvovati sve, 
pače i dragocjeni život svoj. Jer bolje je pasti u grob, nego biti rob. Narod, 
koji ljubi ruke svome krvniku, koji i krv svoju lijeva za ropstvo svoje, nije 
zapravo ni narod, jer gazi čovječje dostojanstvo svoje. On je izmet naroda. 

Slatko je i dično za domovinu živjeti, ali još je sladje i dičnije, ako ustre¬ 
ba, za nju umrijeti. 

Ne žacaj se, ako ustreba, poginuti za domovinu Hrvatsku i na tankim 
vješalima. Isus Krist nije se kratio za spasenje čovječanstva umrijeti na sra¬ 
motnom drvu križa! 1 prvi su kršćani, sljedbenici Kristovi rado i veselo srtali u 
smrt, dovikujući rimskim carevima, svojim krvnicima, ponosito: “Zdravstvuj, 
care, umirući te pozdravljaju!” 71 I umirali su bez straha i jadikovanja, tisuće i 
tisuće. Ali što je više ginulo mučenika, sve je više kao iz zemlje nicalo odušev¬ 
ljenih kršćana, tako te je već Tertulijan 72 mogao doviknuti caru Septimiju 
Severu: 73 “Krv mučenika sjeme je za kršćane.” Mučenička smrt tvoja, hrvatski 
sine i hrvatska kćeri, rodit će takodjer tisuće hrabrih osvetnika! 

“Pleme naše izginuti ne će”. 


71 Ave caesar, morituri te salutant! 

12 Tertulijan (lat. Quintus Septimius Florens Tertullianus), latinski ranokršćanski pisac (o. 
160. - o. 220). Bio je rodom iz Kartage. Prije prijelaza na kršćanstvo bio je odvjetnik, a kasni¬ 
je borbeni branitelj kršćanstva. Pisao je i o problemima praktičnog morala. 

73 Car Lucius Septimius Sever carevao je u Rimu od 193. do 211. godine i dao je pogu¬ 
biti mnoštvo kršćana. 

Deset zapovijedi. 

Deseta: Sve za domovinu, za Hrvatsku! 

S latko i dično je za domovinu živjeti, za nju 
disali i raditi, za nju svaku žrtvu prinositi. 
Španjolcu je domovina španjolska, Tali¬ 
janu Talijanska, Nijemcu Njemačka, Poljaku Polj¬ 
ska, Čehu Češka, a Bugarinu Bugarska. A Hrvatu? 
Hrvatu je domovina Hrvatska, samo i jedino 
Hrvatska. 

Domovina je čovjeku kao i rodjena majka. Kao 
što je samo jedna majka, tako je i jedna domo¬ 
vina. Nitko na svijetu nema dvije domovine, a 
kamo li širu i užu! U srednjem vijeku, u doba ple- 
mićske i staleške prevlasti, moglo se je naći hrvatske 
gospode, koja su se razmetala, da su sinovi dviju 
domovina; ali u današnje doba, u vijeku pučkoga 
vladanja i narodnosti, toga više nema. Kaže do¬ 
duše narodna poslovica: »Umiljato janje dvije 
majke sisa«; ali da ih i ljubi i za njih živi, toga 
poslovica ne kaže. Tko danas tvrdi, da ima dvije 
domovine, taj naprosto laže; taki dvoživac nema 
nijedne domovine, već mu je domovina svagdje, 
gdje dobro i lagodno živi. 

Za svoju domovinu Hrvatsku živi i radi, hrvat¬ 
ski sine, da ti bude velika, slobodna, slavna i 
srećna! Radeći za njezino dobro, radiš za sebe, 
za svoju porodicu, za sve, što ti je milo i drago. 

Bože sačuvaj, da bi toj domovini Hrvatskoj 
ikada zaprijetila pogibija od kakova silnika. Ali 
ako zaprijeti, ne žacaj se za spas domovine žrtvo¬ 
vati sve, pače i dragocjeni život svoj. Jer bolje je 
pasti u grob, nego biti rob. Narod, koji ljubi ruke 
svome krvniku, koji i krv svoju lijeva za ropstvo 
svoje, nije zapravo ni narod, jer gazi čovječje do¬ 
stojanstvo svoje. On je izmet naroda. 

Slatko je i dično za domovinu živjeti, ali još 
je sladje i dičnije, ako ustreba, za nju umrijeti. 

Ne žacaj se, kad ustreba, poginuti za domovinu 
Hrvatsku i na tankim vješalima. Isus Krist nije se 
kratio za spasenje čovječanstva umrijeti na sra¬ 
motnom drvu križa! 

I prvi su kršćani, sljedbenici Kristovi, rado i 
veselo srtali u smrt, dovikujući rimskim carevima, 
svojim krvnicima, ponosito: »Zdravstvuj, care. 


j umirući te pozdravljaju!« I umirali su bez straha 
J i jadikovanja, tisuće i tisuće. Ali što je više gi- 
I nulo mučenika, sve je više kao iz zemlje nicalo 
oduševljenih kršćana, lako te je već Tertulijan 
mogao đoviknuti caru Septimiju Severu: »Krv mu¬ 
čenika sjeme je za kršćane«. 

Mučenička smrt tvoja, hrvatski sine i hrvatska 
kćeri, rodit će takodjer tisuće hrabrih osvetnika! 

»Pleme naše izginuti ne će.« 

i Prof. Vjckoalav Klaić. 


Narod, narodnost, rasa. 

Č ovječanstvo je sumarni biologijski pojam kao 
Zemlja u geografiji, dok je rasa: dio čovje 
čanstva istih tjelesnih osobina. Rasa daje bio¬ 
logijsku podlogu svih društvenih tvorbi, pa od jedne 
rase može biti više naroda, a isto tako od mješa¬ 
vina dviju ili više rasa jedan narod. Ovo je po¬ 
sljednje gotovo redovno, pa su rijetki narodi (Ci¬ 
gani, Arbanasi i t. d.) — a i ti se ne ističu kakvim 
socijalno-kulturnim razvitkom, — koji bi se odliko- 
| vali čistoćom rase. Rasu vežu u jednu cjelinu zajed¬ 
ničke tjelesne osobine, koje se ogledaju u boji 
kože, kose, očiju, u kroju glave i lica, a često u 
visini rasta, dok se bitna svojstva naroda ogledaju 
u zajedničkom jeziku i zajedničkim socijalno-kul¬ 
turnim osobinama. Rasa i narod nijesu dakle isto¬ 
vjetne skupine. Rasu proučava tjelesna antropolo¬ 
gija, a to je prirodna nauka, dok je narod najveća 
i najsavršenija socijalna skupina, pa ide u područje 
etnologije, a to je socijalna nauka. Narod kao soci- 
jalno-kulturna skupina, koja se osniva na osjećaju 
i svijesti — a to su promjenljivi faktori — može 
se i izgubiti, pa je bilo slučajeva, da su cijeli na¬ 
rodi gubili svoju narodnost (Kelti se pretvoriše u 
Romane, Franci u Keltoromane, Goti i Langobardi 
u Talijane i t. d.) i svoje socijalno-jezične značajke. 
U rasi se tjelesne osobine takodjer mijenjaju 
uslijed miješanja, ipak se rase, od kojih su one sa¬ 
stavljene, ne gube, već se javljaju bilo u kojem 
broju, čistih predstavnika. 

Budući da je narod društvena skupina, na¬ 
staje pitanje, kako je do njene tvorbe došlo i koji 


Deseta Klaićeva zapovijed (Hrvatska njiva, br. 10, svibanj 1917.) 

DESET ZAPOVIJEDI 
MAJKE HRVATSKE 

SVIM VJERNIM SINOVIMA I KĆERIMA 


ZAPISAO IH 

VJEKOSLAV KLAIĆ 


PREŠTAMPANO IZ „HRVATSKE NJIVE" OD GOD. 1917. BROJ 2-10 



ZAGREB 1926. 

TISAK NADBISKUPSKE TISKARE 


Naslovim stranica Klaićeve brošure Deset zapovijedi majke Hrvatske, 
Zagreb, 1926. 

Summary 

CROATIAN HISTORIAN VJEKOSLAV KLAIĆ AND HIS CONTRIBUTION TO 
THE EDIFICATION OF THE CROATS 

(Commemorating the 80 ,h anniversary of Klaić’s death) 


The author of this paper deemed it necessary to point to Klaić’s life and work in 
the function of the nation’s edification, i.e. the edification of the Croats, and thus 
commemorate the 80 th anniversary of his death (which occurred in 1928). As a 
teacher’s son, he had been aware since his childhood that the people needed to be 
taught not only about its past, but also about the correct ways to behave in the pres- 
ent. Focused on the people in the manner of a teacher’s son, as opposed to the nobil- 
ity’s and military’s sons, he wrote several papers that characterized him as a moder- 
ate Party of Rights follower who always acted in times of crisis (1917 and 1926). In 
addition to his notable work on geography and history textbooks that were supposed 
to teach the youth geography and history with special focus on the areas inhabited by 
Croats, in 1917 Klaić published an article entitled “The Ten Commandments” in the 
joumal Hrvatska njiva. The article was in fact a code of conduct for the Croats. This 
article was published again in 1926 under the title “The Ten Commandments of the 
Mother Croatia to Ali Her Faithful Sons and Daughters”. Perhaps this text, and not 
Ferdo Sišić’s attitude toward Klaić’s work, was the reason why Klaić was complete- 
ly neglected as a significant Croatian historian until 1973, when his History of the 
Croats in five volumes was published again. In any case, Vjekoslav Klaić is a great 
name of Croatian historiography and the last statement about his methodology has 
not been made yet, since it has still not been sufficiently studied. However, the arti¬ 
cle "The Ten Commandments” is certainly worth republishing because it shows what 
the heart and soul of Vjekoslav Klaić were like and proves that he was a true Croatian 
historian who should be paid tribute to constantly and permanently. 


(Sažetak prevela: Ana Levak Sabolović) 


Ključne riječi: Vjekoslav Klaić, publicist work, ideology of the Party of Rights, 
1906-1928, death anniversary. 



